amanoisuno/poetBack huggingface dataset:
送鈐轄館使王公 黄垍 
四年軍法表巴邛，歸騎俄乘紫漢風。家緒舊傳三棨貴，將材元藴萬人雄。錦城離思雲容斂，山國行章旆影紅。到日定知新渥重，主寮今是黑頭公。
暮春游火星巖同尹瞻聯句 柳拱辰 
千里熙醇政，靈岩喜訪尋。登臨雲擁座，穿徑筍成林。樂逐天風遠，塵隨宿霧沈。綺羅紅作隊，冠蓋綠交陰。下顧關河小，寒知洞壑深。松枯存舊節，花老見初心。旌棨嵐光潤，罇罍野氣侵。朋游敦雅契，吏隠共知音。□愧翁歸拙，難攀子厚吟。城樓傳晚角，綺陌騎駸駸。
答曾進士 周銓 
死易程嬰豈不知，十年後死不爲非。文辭未便改秦館，敲朴徒能抱御衣。無志何須悲廟黍，得仁便不食山薇。儒冠有愧一廝養，何忍葵心對落暉。
大雲洞 周燮 
西出州城五里餘，大雲仙洞最清虛。近來選得禪師住，是處精藍盡不如。
如歸亭 葉綱 
拍天煙浪接滄溟，識盡歸舟是此亭。風遞秋香來橘社，水資春味驗茶經。捲簾江樹差差綠，入坐湖山隠隠青。魯望幽居在何處，白鷗無主滿閑汀。
辭顯禪師題壁 釋善暹 
不是無心繼祖燈，道慚未厠嶺南能。三更月下離巖竇，眷眷無言戀碧層。
送僧歸天甯萬年禪院 孫旦 
詔到禪關日，願言高古今。幾生傳佛法，方得契君心。結坐觀宗社，恩容返道林。立身名了也，何處更追尋。
憶故鄉  其一 淳于震先 
何時歸到望仙鄉，故舊相迎興味長。六月海風吹溽暑，瓜田白酒稔清香。
憶故鄉  其二 淳于震先 
蔚陽山下祖塋居，巍嶺崇高畫不如。離亂不堪回首顧，春秋誰爲掃墳廬。
憶故鄉  其三 淳于震先 
積年祖宅隠黄山，門外槐根出地盤。幼子孤遺音信斷，常時思憶倍辛酸。
皇雅十首  其一 尹洙 
天監下民，亂靡有定。甚武且仁，祚厥真聖。仁實懷徠，武以執競。匪虔匪劉，拯我大命。
皇雅十首  其二 尹洙 
自昔外禪，曰經曰營。令以挾制，政以陰傾。帝初治兵，志勤于征。奄受神器，匪謀而成。
皇雅十首  其三 尹洙 
淮潞弗虔，卒汙叛迹。戎輅戒嚴，皇威有赫。彼寇詿民，吾勇其百。殄厥渠魁，貸其反側。
皇雅十首  其四 尹洙 
帝朝法宮，左右宗公。忮夫悍士，以雍以容。爾居爾室，爾工爾農。既息既養，惟天子功。
皇雅十首  其五 尹洙 
主用西師，岷梁弗賓。匪曰負固，實交晉人。予訓予誓，合我將臣。正厥有罪，無庸傷民。
皇雅十首  其六 尹洙 
矯矯虎士，載摧其壁。于嗟孟侯，亦果其策。迎師而降，靡抗鋒鏑。豈獨身謀，完是宗國。
皇雅十首  其七 尹洙 
蜀都既平，將臣失律。此衆悍驕，彼民危慄。當塗叫呶，合萬爲一。匪懷則威，帝心是恤。
皇雅十首  其八 尹洙 
帝曰將臣，予嘉乃庸。廢命毒民，爾弗有終。邦典用疑，惟罪惟功。靡殛而削，協于厥中。
皇雅十首  其九 尹洙 
帝曰孟侯，受封于楚。淑旂琱戈，備物異數。俾爾族姻，及乃文武。服在王庭，靡不有序。
皇雅十首  其一○ 尹洙 
蜀民呼歌，天子威靈。保我者封，暴我者刑。匪功是私，匪弱是陵。天子惠民，疇敢不承。
皇雅十首  其一一 尹洙 
耆武定功，時惟二方。淮服其乂，海南遂荒。孰孱而盭，孰暴而猖。自底不譓，乃終滅亡。
皇雅十首  其一二 尹洙 
帝戒二俘，同即爾誅。予惟民無辜，休息是圖。時其輯矣，寧威獨夫。
皇雅十首  其一三 尹洙 
帝嗟汙邦，久罹于兵。或暴下以征，或敷虐以刑。予命中典，協于圖經。民服德音，室家以寧。
皇雅十首  其一四 尹洙 
帝懷永圖，治古是憲。四方守臣，惟屏惟翰。在昔艱難，弗惠訓典。跨都連城，高牙以建。有土有民，肆乃征繕。以息以容，終焉叛渙。凡今帥臣，狃厥聞見。匪革亂原，曷清多難。
皇雅十首  其一五 尹洙 
帝告庶邦，式是典彝。元侯顯父，戚臣宗支。正乃封圻，予一人是毗。凡曰附城，罔爾俾之。畜兵厚賦，靡爾得私。毋凶而國，作福作威。天子有命，疇敢不祗。子孫承承，唯萬世規。
皇雅十首  其一六 尹洙 
冀州之疆，粵惟大鹵。俗忮而專，地扼而固。協比幽都，蕩摇邊圉。三垂既夷，兇威弗沮。帝御六師，百萬貔虎。剪其附庸，至于城下。鋒鏑始交，梯衝如舞。蠢爾孱王，請附降虜。我士奮揚，願究吾武。皇帝曰吁，念彼黎庶。匪鯨匪鯢，復爲王土。
皇雅十首  其一七 尹洙 
晉郊既平，九區以寧。陳功太廟，告假威靈。在昔武王，于商觀兵。維我藝祖，亦勤于征。匪貸晉罪，俟厥貫盈。聖作聖繼，巍巍相承。皇矣二后，功莫與京。
皇雅十首  其一八 尹洙 
帝籍于郊，典儀具陳。務農以訓，供祀以勤。祀在于誠，匪勤于人。訓農以實，匪訓以文。帝謹二物，乃躬乃親。公侯卿士，暨厥庶民。千甸有制，飭哉惟寅。
皇雅十首  其一九 尹洙 
帝賚高年，式宴且喜。種種黄髮，族立而議。我生艱難，暴亂以繼。耳狃金鼓，目狎戎器。皇其我圖，親講農事。有子有孫，力田孝悌。鼓舞至仁，薰焉如醉。
皇雅十首  其二○ 尹洙 
帝咨庶工，疇其輔予。俊乂以登，厥勞乃圖。匪忘舊勳，非賢勿俞。巍巍衮台，盛德以居。
皇雅十首  其二一 尹洙 
任賢伊何，昌言是庸。勉告爾猷，罔恤迺躬。豈無狷辭，怫于予衷。予不爾疵，爾無面從。
皇雅十首  其二二 尹洙 
始時從官，戎容揚揚。今帝左右，儒冠煌煌。朝廷以尊，文物典章。得人之盛，奕世重光。
皇雅十首  其二三 尹洙 
帝制萬邦，罔有弗賓。蠻夷戎狄，羈而勿臣。威格三方，稽顙獻珍。單于革心，願交使人。
皇雅十首  其二四 尹洙 
帝謀公卿，列侯庶校。咸曰彼心，暴戾陰狡。既擾我疆，復利吾寶。無若勵兵，襲其還道。
皇雅十首  其二五 尹洙 
皇曰有衆，予實念茲。戰無必勝，矧其歸師。借曰大獲，疇能盡之。益俾餘醜，毒吾朔陲。乃愈其盟，北州以綏。
皇雅十首  其二六 尹洙 
在漢世宗，抗威北戎。暴農算商，經用弗充。中土震騷，漢南始空。降及後世，猶稱厥功。
皇雅十首  其二七 尹洙 
於穆聖考，德無與偕。匪勤于兵，北人遂來。逮是三紀，遠俗以懷。生民休息，嗚呼仁哉。
皇雅十首  其二八 尹洙 
皇底其治，欽哉惟刑。在疑而宥，罔察爲明。愛怒弗肆，孰爲重輕。毋一弗辜，惟典之平。
皇雅十首  其二九 尹洙 
前世理官，倚法以刻。匪彼爲仇，蓋曰任職。今之蔽獄，務正其辟。鑒于前人，繄我仁德。
皇雅十首  其三○ 尹洙 
皇德在仁，寖而成風。公侯卿士，靡不率從。麛卵萌生，咸保厥終。不鄙不夭，樂哉融融。
皇雅十首  其三一 尹洙  泰山
噫！太平無象兮世烏得而知，維盛德可迹兮其封祀之儀。東岱宗兮西汾脽，禮上帝兮賓地祇。皇有征兮吾民以嬉，皇有祈兮吾民是私。天敷佑兮俾皇之釐，永世億寧兮無疆之基。
贈三鄉浮圖智聰一首 尹洙 
伊昔相逢日，于今二十年。師隨安樂住，我豈利名牽。自笑真徒爾，何如養浩然。西門女几路，未得賦歸田。
和人過韓柱國廟一首 尹洙 
隋氏一宇內，三將皆勇夫。賀公活以累，楊素死有誅。賢哉韓柱國，身與功名俱。廟食垂後世，祀典誠有諸。荒忽臨終言，遂此惑庸愚。
過興平哭耿傅諫議喪呈經略韓密學 尹洙 
去年使旆西征日，一見稱君膽氣豪。始信推心待國士，能令視死如鴻毛。從來投筆輕文吏，自此橫尸貴爾曹。槐里今朝逢輤旐，依然舊館一長號。
舟次壽州寄濠州江鈞少卿 尹洙 
雨漲灘頭沙已空，一帆西上快清風。誰知去郡遲遲意，猶逐淮波日夜東。
和河東施待制二首  其一 尹洙 
已成沈約難并恨，且奉陶公有限盃。感事傷春多少意，星星漸入鬢中來。
和河東施待制二首  其二 尹洙 
千里觀風使節來，百城舒慘繫行臺。威嚴少霽猶知幸，誰信芳罇鎮日開。
隨州聞劉易入終南山 尹洙  终南山
神驥渴死追無蹤，離婁眩目迷虛空。九衢懽游尚故處，一日忽在終南峰。附勢趨權徒擾擾，生歌死哭何匆匆。人間萬事既能了，莫教聲譽過關東。
淥波亭 向傳式 
我愛東南郡，恩容守會稽。府當秦望北，園枕卧龍西。水爲流觴引，亭因正俗題。松篁清有韵，桃李密成蹊。一沼開方鑑，雙橋亙采霓。曉波平漾漾，春草碧萋萋。城上興崇構，林端露半梯。登疑青漢近，坐與白雲齊。山色回頭是，湖光照眼迷。笙歌隨分有，樽斝逐歡携。月夜宜飛蓋，花時醉似泥。蓬萊風景異，此地好長棲。
寄成都蔣密學 向傳式 
欽聞宥密綴榮班，西顧分憂輟鉅賢。乍領蜀都新印綬，應懷越國舊風烟。流觴雅趣人多羨，正俗佳名世永傳。聖主倚毗閒未得，重來遊賞是何年。
句 釋允堪 
始生巖谷畔，早有月中香。
贈劉諷 蘇渙 
林下人歸少，君歸不待年。能令兩蜀士，歎甚二疏賢。
句 蘇渙 
雲臺勝景壓蒼溪，東漢遺名冠蜀西。
長樂臺 曹穎叔 
藍挼水谷與秋輝，疑作危稜磴翠微。向晚山僧苦留我，層層寒牖亂雲歸。
萊公泉 崔嶧 
二相南行至道初，記名留詠在精廬。甘泉不洗天崖恨，留與行人鑒覆車。
自陳詩 劉三嘏 
雖慙涔勺赴滄溟，仰訴丹衷不爲名。寅分星辰將降禍，兌方疆宇即交兵。春秋大義惟觀釁，王者雄師但有征。救得燕民歸舊主，免于戎膚自稱兄。
題興龍寺老柏院 張在 
南鄰北舍牡丹開，年少尋芳日幾回。惟有君家老柏樹，春風來似不曾來。
紫微山 富臨 
鑿石誅茅四十年，稜層寶構出諸天。更逢地勝驚遊客，不負身披壞衲田。別郡坐看雲散後，平湖下壓鳥飛前。還知老令忘歸否，爲惜難移近縣廛。
春集東園詩 李淑 
東城桃李春，結客玩珍蘤。試過辟疆園，兼屈中郎屣。筠苞煙蔽虧，柳带風眠起。岸幘藉芳艿，銜杯嗅新蕊。留連魚鳥適，放曠山林喜。意賞殊未闌，更作櫻厨擬。
題滑州廨 李淑 
滑守如今是世官，阿戎出守自金鑾。郡人莫訝留題別，孫息期同住此看。
題周恭帝陵 李淑 
弄楯牽車挽鼓催，不知門外倒戈迴。荒墳斷隴纔三尺，猶認房陵半仗來。
峴山詩 李淑 
峴山如闖襄廬南，鉅平躋賞留愛談。官邪俗淪祭不屋，君來懷古茵憑慚。孤峰嶔嶇漢之曲，雲梁月臯萬螺矗。輕裘四眺風物佳，賓客文章歡意促。酒酣嘅涕邀靈期，金碑揭然民哭遺。斧薪弗翦召棠樹，簫鼓相傳欒社祠。使君籍在華光省，秩廢諏新剡章請。篆楹舄采神宴娭，比故鑱堅詩播永。我嘗學史稱君伐，又感先賢祀無歇。德名信與蒼崖俱，曠貴紛紛煨壤滅。
詩一首 李淑 
多羅四十年，偶未識摩氈。近有王宣政，時時與紙錢。
句  其一 李淑 
纔及春羔鼎祚移。
句  其二 李淑 
王貌閑知鶴，黄吟苦似猿。
和謝希深會聖宮 梅堯臣 
三后威靈遠，層巒棟宇興。衣冠漢原廟，歌舞魏西陵。日月融光盛，山河王氣增。叢楹琢文石，連網絡朱繩。碧瓦寒鋪玉，重欄瑩鏤冰。粹儀神霧擁，法衮繡龍升。星斗羅容衛，軒墀侍股肱。宸蹤耀璇牓，瑞羽集觚稜。閟殿深珠箔，雕垣界綺縢。笙從緱嶺咽，雲傍帝鄉凝。龜組恭來詣，貂璫肅奉承。欲知歸厚意，孝德自烝烝。
右丞李相公自洛移鎮河陽 梅堯臣 
侯服齊三輔，天臺聳百僚。新章刻銅虎，舊德冠金貂。已作歌襦化，方期執玉朝。雙鞬辭洛宅，千騎向河橋。鼓角春城暮，鶑花故苑遥。瓜亭猶接軫，棠茇自敷條。夾道都人擁，迎風駟牡驕。莫隨文學乘，空望旆旌飄。
上巳日午橋石瀨中得雙鱖魚 梅堯臣 
脩禊洛之濱，湍流得素鱗。多慙折腰吏，來作食魚人。水髮黏篙綠，溪毛映渚春。風沙暫時遠，紫線憶江蓴。
寒食前一日陪希深遠遊大字院 梅堯臣 
一百五將近，千門煙火微。閑過少傅宅，喜見老萊衣。晚雨竹間霽，春禽花上飛。禪庭清溜滿，幽興自忘歸。
遊龍門自潛溪過寶應精舍 梅堯臣 
遥愛夏景佳，行行清興屬。安知轉迴溪，始覺來平谷。古殿藏竹間，香菴遍巖曲。雲霞弄霽暉，草樹含新綠。時鳥自綿蠻，山花競紛縟。莫言歸路賒，明月還相續。
依韻和希深遊大字院 梅堯臣 
夫君康樂裔，顧我子真派。湛然懷清機，越爾尋虛界。暫來香園中，共憩寒松大。先生醉復吟，長老言不壞。信與賞心符，寧同俗士愛。杖屨恣遊遨，池塘仍感槩。焚香露蓮泣，聞磬霜鷗邁。青板今已空，濁醪誰許載。軟草當熊絪，低篁挂纓带。不覺月明歸，候門僮僕怪。
傷白雞 梅堯臣 
我庭有素雞，翎羽白如脂。日所慮狂犬，未嘗憂孽貍。暝棲向簷隙，朝啄循階基。每先烏鳥鳴，不失風雨時。雖吾囷廩薄，尚汝稻粱遺。昨宵天氣黑，陰物恣所窺。潛來銜搏去，但覺聲音悲。開門俾馳救，已過牆東陲。呵叱不敢食，奪然留在茲。湧血被其頸，嗋呷氣甚危。皓臆變丹赤，霜翅兩離披。憫心欲之活，碎腦安能治。委瘞從爾命，孰忍薑桂爲。猶看零落毛，蕩漾隨風吹。念始託茲地，蒙幸信可知。充庖豈云患，度日無苦饑。如何遇兇獸，毒汝曾不疑。斯事義雖小，得以深理推。鄧生賜山鑄，未免終餒而。人道尚乃爾，愴焉聊俛眉。
尹師魯治第伐樗 梅堯臣 
伊人利營構，思欲新其居。匠築經舊址，簷楹礙高樗。且云忍不伐，何以成吾廬。人言此樹古，百怪所憑依。獨秉一定議，自將羣俗違。乃俾執柯者，丁丁霜刃揮。殲殞條百尺，橫朴株數圍。從茲朝夕間，不聞鳥雀喧。既能考子室，而復高其門。周也昔騁辯，得以不材論。工今誠匪度，敬害安可存。舟檝且非藉，薪爨聊用燔。莫比溝中斷，區區望犧樽。
尹陽尉耿傳惠新栗 梅堯臣 
金行氣已勁，霜實繁林梢。尺素走下隸，一奩來遠郊。中黄比玉質，外刺同芡苞。野人寒齋會，山爐夜火炮。梨慚小兒嗜，茗憶麤官拋。此焉真可貺，遽爾及衡茅。
和楊子聰會董尉家 梅堯臣 
董生方好雅，茲日爲掃扉。森爾延嘉賓，歡然去塵機。有客振雙袂，敢言陽春暉。聊停玉麈尾，爲歌金縷衣。古辭何稠疊，無乃惜芳菲。三閭不餔糟，二子自採薇。雖留千載清，未免當時饑。吾愛曹公詩，古來不敢非。人生若朝露，捨醉當何歸。四座驚此語，未厭翠觴飛。胡能後天地，何可恃輕肥。沉酣且長詠，白首空歔欷。
嶺雲 梅堯臣 
片雨過青天，山雲歸絕嶺。林際隠微虹，溪中落行影。還看隴首飛，復愛山間靜。
垂澗藤 梅堯臣 
寒松偃澗濱，弱蔓垂纓綠。波縈翠带長，水濺低花馥。終日採蘋人，攀條映巖曲。
林翠 梅堯臣 
鬰鬰長條抽，林間翠堪翦。背嶺山氣濃，幽人趣不淺。
舟中遇雪 梅堯臣 
曉風鳴大澤，春雪下長河。沙草緣堤沒，楊花拂水多。驚鷗不知遠，候雁幾聞過。欲問耶溪轉，今朝奈興何。
田家  其一 梅堯臣 
昨夜春雷作，荷鋤理南陂。杏花將及候，農事不可遲。蠶女亦自念，牧童仍我隨。田中逢老父，荷杖獨熙熙。
田家  其二 梅堯臣 
草木遶籬盛，田園向郭斜。去鋤南山豆，歸灌東園瓜。白水照茅屋，清風生稻花。前陂日已晚，聒聒競鳴蛙。
田家  其三 梅堯臣 
荒村人自樂，頗足平生心。朝飯露葵熟，夜舂雲谷深。採山持野斧，射鳥入煙林。誰見秋成事，愁蟬復怨碪。
田家  其四 梅堯臣 
今朝田事畢，野老立門前。拊頸望飛鳥，負暄話餘年。自從備丁壯，及此常苦煎。卒歲豈堪念，鶉衣著更穿。
塗中遇雪寄希深 梅堯臣 
方爲郡邑吏，日與故人違。極目千山碧，馳心一鳥飛。岸傍村杳杳，波上雪霏霏。欲寄洛陽信，泝流行客稀。
妾薄命 梅堯臣 
昔是波底沙，今爲陌上塵。曾聞清泠混金屑，誰謂飄揚逐路人。悠悠萬物難自保，朝看穠華暮衰老。須知鉛黛不足論，何必芳心競春草。草有再三榮，顔無一定好。曩恩寧重持，徒能亂懷抱。
秋日同希深昆仲遊龍門香山晚泛伊川觴詠久之席上各賦古詩以極一時之娛 梅堯臣 
落日川上好，徘徊弄孤舟。鳴桹進山口，清唱發渡頭。淺瀨不可泝，停橈信中流。山樽對蒼翠，溪鳥自沉浮。濯足破嵐影，采菱臨芳洲。千龕晚煙寂，雙壁紅樹秋。細細石澗泉，摇摇波際樓。澄潭若瀉鑑，萬象已盈眸。康樂足清尚，惠連仍此遊。摘景固無遺，揮筆曾未休。醉來同淵明，興盡殊子猷。歸傍漁梁靜，行看夜火幽。露華初滴滴，夜吹何颼颼。不犯嚴城漏，誰言憐近丘。
依韻和希深雨後見過小池 梅堯臣 
碧池新雨後，清興一何賒。有客過顔巷，無貧似阮家。白醪聊泛蟻，黄菊未開花。既至休辭醉，君其奈歲華。
依韻和子聰夜雨 梅堯臣 
窗燈光更迥，宿霧晦層簷。寒氣微生席，輕風欲度簾。濕螢依草沒，暗溜想池添。況值相如渴，無嫌魯酒甜。
和趙員外良佐趙韓王故宅 梅堯臣 
開國勳庸大，重城邸第寬。枯楊映樓角，蔓草被牆端。不見分香妾，空餘鬭鴨闌。誰來悲孔雀，金翠羽毛殘。
春日遊龍門山寺 梅堯臣 
還邀二三子，共到鑿龍遊。陰壑泉初動，春巖氣欲浮。竹藏深崦寺，人渡晚川舟。始覺山風急，歸鞍不自留。
依韻和希深遊府學 梅堯臣 
東府尊儒日，中州進學初。牲牢奠商後，典籍講秦餘。大法存無外，羣英樂自如。時慙遊聖末，來駕折轅車。
傷桑 梅堯臣 
柔條初變綠，春野忽飛霜。田婦搔蓬首，冰蠶絕繭腸。名翬依麥雊，戴勝繞枝翔。不見羅敷騎，金鈎自挂牆。
觀理稼 梅堯臣 
稂莠日已長，怱怱芟薙初。來時露霑屩，歸去月侵鋤。一腹餒猶甚，百骸勤有餘。吾無力耕苦，謬讀古人書。
新繭 梅堯臣 
露柘林初靜，煙梯不復收。春蠶吐絲足，工女忌寒休。翠薄時方獻，清泉緒未抽。閨中能自巧，繡作玉釵頭。
依韻和希深遊樂園懷主人登封令 梅堯臣 
竹映紅蕖水榭開，門閑乳雀下青苔。伊人何戀五斗粟，不作淵明歸去來。
錦竹 梅堯臣 
雖作湘竹紋，還非楚筠質。化龍徒有期，待鳳曾無實。本與凡草俱，偶親君子室。
廢井 梅堯臣 
陻廢不知年，石欄蒼蘚澀。渴心空自煩，長綆曾誰汲。無復語滄波，坎蛙奚所及。
茶竈 梅堯臣 
山寺碧溪頭，幽人綠巖畔。夜火竹聲乾，春甌茗花亂。茲無雅趣兼，薪桂煩燃爨。
緱山子晉祠 梅堯臣 
王子居玉京，故山空寂寞。猶聞遡月笙，尚想賓天鶴。翠柏深古壇，丹霞留迥壑。芝庭誰款扉，旌旗穿林薄。
緱山子晉祠 少林寺 梅堯臣 
紅旌過翠岑，林際瞻蓮宇。門對幾千巖，花開第一祖。禪庭松色寒，石室苔痕古。寂寂不逢人，空簷燕方乳。
緱山子晉祠 少姨廟 梅堯臣 
靈祠古殿深，少室羣峯碧。行雨欲隨車，望巖非化石。常聞蘭氣蒸，誰奠椒香液。寄謝洛川妃，淩波定何益。
緱山子晉祠 天封觀 梅堯臣 
車馬雲外來，衣霑半山雨。弭節扣真居，捫蘿笑塵矩。迴溪響石叢，靈茹抽巖塢。玉檻刻年華，應無愧前古。
緱山子晉祠 會善寺 梅堯臣 
杳藹隨龍節，縈紆歷寶山。瑠璃開浄界，薜荔啟禪關。煮茗石泉上，清吟雲壑間。峯端生片雨，稍促畫輪還。
緱山子晉祠 啟母石 梅堯臣 
曠哉嵩室陽，神怪所棲宅。蒼石不知年，靈熊去無迹。煙巖想桂宮，苔壁疑椒掖。不學舜娥悲，瀟湘竹枝碧。
緱山子晉祠 轘轅道 梅堯臣 
險絕稱漢關，晨躋瞻一室。盤紆石路回，迤邐雲峰出。古壁挂青蒼，天風起蕭瑟。洛城西首時，望望平煙密。
中伏日陪二通判妙覺寺避暑 梅堯臣 
紺宇迎凉日，方床御綌衣。清談停玉麈，雅曲弄金徽。高樹秋聲早，長廊暑氣微。不須河朔飲，煮茗自忘歸。
元政上人遊終南 梅堯臣 
雉節居杜陵，南山常在目。今茲羨行遊，因以謝巖谷。環錫恣探勝，椶綦方踐陸。五門嵐翠橫，八水秋陰覆。雲峰多隠見，林嶺乍回復。若見採芝人，余非戀微祿。
寄河陽簽判富彥國 梅堯臣 
籍籍名方遠，人知第一流。翻同貴公子，來事外諸侯。地險長河急，天高畫角秋。仲宣應自樂，寧復賦登樓。
河南受代前一日希深示詩 梅堯臣 
我昔在桐鄉，伊人頗欣戴。今來佐洛南，事事爲時背。自愧居下流，無能謝前輩。固乏橫草功，當蒙及瓜代。且遺牒訴還，何用吏民愛。洗眼看舊書，怡然忘宇內。
秋雨 梅堯臣 
雨後秋氣早，凉歸室廬清。既摧蚊蠅勢，任壯蛩蟬聲。石榴墜枝熟，蒼蘚緣階生。閉門且高卧，畏向泥涂行。
白雲和子聰 梅堯臣 
長憶江海間，龍鳴向寒水。藹藹蒼渚空，悠悠白雲起。是時在漁舟，放溜看未已。今來居洛陽，埃壒生蹄軌。羨君茲日心，怊悵聊徙倚。
同尹子漸王幾道訪郭生別墅不遇 梅堯臣 
秋野已澄曠，偶來幽興多。茨居隔寒水，柴戶蔭喬柯。看竹曾留鳳，携朋不爲鵝。人歸碧苔徑，應識履痕過。
水葒 梅堯臣 
灼灼有芳豔，本生江漢濱。臨風輕笑久，隔浦淡粧新。白鷺煙中客，紅蕖水上鄰。無香結珠穗，秋露浥羅巾。
黄河 梅堯臣 
積石導淵源，沄沄瀉崑閬。龍門自吞險，鯨海終涵量。怒洑生萬渦，驚流非一狀。淺深殊可測，激射無時壯。常苦事隄防，何曾息波浪。川氣迷遠山，沙痕落秋漲。槎沫夜浮光，舟人朝發唱。洪梁畫鷁連，古戍蒼崖向。浴鳥不知清，夕陽空在望。誰當大雪天，走馬堅冰上。
王氏昆仲歸寧 梅堯臣 
昨夜雪霏霏，梁山吟未歸。關河誰道遠，鴻雁自相依。落日人煙少，寒雲驛路微。共將彭澤酒，稱壽向庭闈。
子聰惠書備言行路及遊王屋物趣因以答 梅堯臣 
自我河橋來，清話殊未已。亟言閱通疇，晨駕遂遵彼。尺書忽見遺，經由皆可紀。草草始辭家，怱怱渡河水。前村客心速，入暮陰風起。脩路隘且長，疲驂未能止。茅居聒夜舂，寒犬吠墟里。明發西北行，崗巒踰迤邐。叢蓁但蒙密，未見山中美。谷開逢邑閭，豈謂連都鄙。冠带一二同，麏麋左右比。問子奚所之，俛眉聊啟齒。瞥往登天壇，煙雲隨步趾。傍臨日觀低，却望嵩丘邇。屑屑視塵埃，紛紛若螻蟻。便有林壑心，期將榮宦委。我昔愛青蒼，無時常徙倚。今朝羨君遊，勝事空聳企。徒嗟黄綬身，莫接青霞軌。安得憑羽翰，幽懷寄如此。
環州通判張殿丞 梅堯臣 
欲向蕭關外，窮陰雪暗沙。磧寒鴻雁少，冰合水泉賒。自有從軍樂，應無去國嗟。春風曾不到，吹角寄梅花。
張太素之邠幕 梅堯臣 
應幕向豳郊，晨裝辭郟鄏。長亭欲少留，飛鵠初成曲。魯酒上離顔，行塵生驥足。悠悠關戍遥，黤黤煙雲屬。塞邑多苦寒，國風遺舊俗。寄音文醼餘，莫待霜條綠。
孫屯田召爲御史 梅堯臣 
薦牘交車府，恩書下建章。輕軒辭瑞翟，危弁學神羊。祖酌方滋桂，行威欲犯霜。鳳毛仍襲慶，雞舌更含香。氣鬰翔龍闕，風清振鷺行。今朝洛民思，東陌盛壺漿。
與諸友普明院亭納凉分題 梅堯臣 
岸幘清凉地，翛然樂未窮。竹陰過晚雨，林表見殘虹。花影平波上，經聲小塢東。還思醉吟者，寧與此時同。
梅花 梅堯臣 
似畏羣芳妬，先春發故林。曾無鶑蝶戀，空被雪霜侵。不道東風遠，應悲上苑深。南枝已零落，羌笛寄餘音。
依韻和希深立春後祀風伯雨師畢過午橋莊 梅堯臣 
青郊誰駐馬，謝客思池塘。野水微波綠，江梅嫩蘂黄。初從奠風雨，遂此樂壺觴。已愛幽禽語，園林即日芳。
尹子漸歸華産茯苓若人形者賦以贈行 梅堯臣 
因歸話茯苓，久著桐君籍。成形得人物，具體存標格。神岳畜粹和，寒松化膏液。外凝石稜紫，內藴瓊腴白。千載忽旦暮，一朝成琥珀。既瑩毫芒分，不與蚊蚋隔。拾芥曾未難，爲器期增飾。至珍行處稀，美價定多益。
初見杏花 梅堯臣 
不待春風徧，煙林獨早開。淺紅欺醉粉，肯信有江梅。
依韻和載陽登廣福寺閣 梅堯臣 
過聞聯騎出，登覽思踰清。曉漲林煙重，春歸野水平。始看僊杏發，已愛裌衣輕。誰見吟餘處，殘陽上古城。
依韻和歐陽永叔同遊近郊 梅堯臣 
洛水橋邊春已迴，柳條葱蒨眼初開。無人拾翠過幽渚，有客尋芳上古臺。林邃珍禽時一囀，酒酣紅日未西頹。知君最是憐風物，更約偷閑取次來。
依韻和永叔同遊上林院後亭見櫻桃花悉已披謝 梅堯臣 
去年君到見春遲，今日尋芳是夙期。祇道朱櫻纔弄蘂，及來幽圃已殘枝。飄英尚有遊蜂戀，著子唯應谷鳥知。把酒聊能慰餘景，乘歡不厭夕陽時。
依韻和王幾道塗次杏花有感 梅堯臣 
馬上逢丹杏，芳條拂眼過。可憐荒徑少，不道故園多。豔萼黏紅蠟，僊葩縐薄羅。客心知易感，路遠奈愁何。
遊園晚歸馬上希深命賦 梅堯臣 
興盡夕陽天，言歸躍杏韉。新陰六街樹，遠目萬家煙。歌咽樓千尺，吟餘月一弦。花間有遊妓，醉去墮金鈿。
留題希深美檜亭 梅堯臣 
幽深有佳趣，曾不減林泉。衆綠經新雨，殘紅墮夕煙。栽萱北堂近，夢草故池連。乘月時來往，清歌思浩然。
留守相公新剏雙桂樓 梅堯臣 
藻棟起霄間，芳條俯可攀。晚雲談次改，高鳥坐中還。日映城邊樹，虹明雨外山。唯應謝池月，來照衮衣閑。
和希深避暑香山寺 梅堯臣 
有客乘新霽，雲林共扣扃。輕舟過下渡，遠水漲前汀。原隰含幽藹，岑嵐入杳冥。誰知得深趣，履齒石苔青。
和希深晚泛伊川 梅堯臣 
放溜下平波，舟移不知遠。稍迴溪口風，恣愛雲中巘。水鳥靜相依，蘆洲藹將晚。歸路莫言賒，何妨乘月返。
路中月夕登霽景臺與唐英話別 梅堯臣 
風枝不動月光午，况是高臺過新雨。吳客方思千里歸，不負洛陽塵與土。到時水落鱖鱸肥，香稻初炊鱠紅縷。休言羊酪敵蓴羹，我亦長吟念東楚。平胡馬嘶誰可留，去去相望富春渚。
張侍郎中隠堂 梅堯臣 
疇昔人歸老，於茲望白雲。門高知後慶，賓至誦先芬。草樹中園秀，衣冠舊里聞。寧同江令宅，寂寞向淮濆。
太尉相公中伏日池亭宴會 梅堯臣 
何言避徂暑，清宴水軒閑。竹氣陰池鳳，雲峰照衮山。玳簪方映座，綵服亦承顔。樂奏寒波上，杯香綠芰間。瓜浮五色爛，簾捲半鈎彎。今日賓裾盛，袁劉豈足攀。
送臧尉 梅堯臣 
藹藹神僊尉，西風躍馬歸。離羣賦黄鵠，拜慶著斑衣。雨氣連關黑，槐花上路飛。同爲洛陽客，今日故人稀。
新秋普明院竹林小飲得高樹早凉歸  其一 梅堯臣 
翻然思何苦，昨夜秋風高。良友念將別，幅巾邀此遨。
新秋普明院竹林小飲得高樹早凉歸  其二 梅堯臣 
清梵隔寒流，亂蟬鳴古樹。誰知林下遊，復得盃中趣。
新秋普明院竹林小飲得高樹早凉歸  其三 梅堯臣 
池上暑風收，竹間秋氣早。回塘莫苦留，已變王孫草。
新秋普明院竹林小飲得高樹早凉歸  其四 梅堯臣 
未墜高梧葉，初生玉井凉。愁心異潘岳，獨自向河陽。
新秋普明院竹林小飲得高樹早凉歸  其五 梅堯臣 
不減阮家會，所嗟當北歸。厭厭敢辭醉，明發此歡非。
新秋雨夜西齋文會 梅堯臣 
夜色際陰霾，燈青謝客齋。梧桐生靜思，絡緯動秋懷。小酌寧辭醉，清言不厭諧。誰憐何水部，吟苦怨空階。
秋陰 梅堯臣 
已過蕭蕭雨，猶成黯黯陰。登臨潘岳思，憀慄楚臣心。遠吹鳴高樹，低雲冒晚岑。久爲關外客，不忍聽疎砧。
雨中移竹 梅堯臣 
荷鍤冒秋霖，怱怱移翠竹。欲分溪上陰，聊助池邊綠。中散林未開，子猷心已足。青青謝栽培，豈愧凡草木。
希深所居官舍新得相府蔬圃以廣西園 梅堯臣 
楚相拔葵後，蕭條三畝餘。煙畦偶連軫，蕙圃得增墟。便欲開春沼，何妨薙野蔬。始添臺榭美，况近子雲居。
和永叔柘枝歌 梅堯臣 
漁陽三疊音隆隆，紅蕖亂坼當秋風。披香擁霧出妖嫮，嫵眉壯髮翩驚鴻。鏘鏘雜珮離芳渚，珠帽紅靴振金縷。相迎垂手勢如傾，障袂倚歌詞欲吐。最憐應節乍低昂，便轉疾徐皆可覩。飄揚初認雪迴風，躑躅還看繭縈緒。小小寧聞怨曲長，盈盈自解依儔侶。藝奇體妙按者誰，金貂大尹宴清池。綺茵繡幄粲輝映，玳簪珠履何委蛇。是時郊原新退暑，天清氣爽過林墅。淮王載酒昔嘗聞，謝公携妓那能數。始知事簡樂民和，不厭來觀柘枝舞。
依韻和載陽郊外 梅堯臣 
近隰葱蘢曙，驚烏睥睨啼。日光林杪動，吹騎管中嘶。路遶寒原古，煙橫遠戍迷。今來異賓孟，誰復嘆雄雞。
奉和永叔得辛判官伊陽所寄山桂數本封殖之後遂成雅韻以見貺 梅堯臣 
團團綠桂叢，本自幽巖得。惠好知不忘，青葱寧改色。香生蓮幕間，花白萱堂側。月露夜偏滋，瓊枝相翕赫。
河陽秋夕夢與永叔遊嵩避雨於峻極院賦詩及覺猶能憶記俄而僕夫自洛來云永叔諸君陪希深祠岳因足成短韻 梅堯臣 
夕寢北窗下，青山夢與尋。相歡不異昔，勝事却疑今。風雨幽林靜，雲煙古寺深。攬衣方有感，還喜問來音。
希深惠書言與師魯永叔子聰幾道遊嵩因誦而韻之 梅堯臣 
聞君奉宸詔，瑞祝疑靈岫。山水聊得游，志願庶可就。豈無朋從俱，况此一二秀。方蘄建春陌，十刻殘晝漏。初經緱氏嶺，古柏尚鬰茂。却過轘轅關，巨石相撐鬭。夕齋禮神祠，法衮被藻繡。畢事登山椒，常服更短後。從者十數人，輕齎不爲陋。是時天清陰，力氣勇奔驟。雲巖杳虧蔽，花草藏澗竇。傍林有珍禽，驚聒若避彀。盤石暫憩休，泓泉助吞漱。上窺玉女窗，嶄絕非可構。下玩搗衣碪，焜耀金紋透。尹子體雄恔，攀緣愈習狃。歐陽稱壯齡，疲軟屢顛踣。競歡相扶持，芒屩恣踐蹂。八僊存故壇，三醉孰云謬。鄙哉封禪碑，數字昔鎸鏤。偶誌一時事，曷虞來者詬。絕頂瞰諸峯，隘然輕宇宙。遥思謝塵煩，欲知羣鳥獸。韓公傳石室，聞之固已舊。當時興稍衰，不暇苦尋究。東崖暗壑中，釋子持經咒。于今二十年，飲食同猿狖。君子聆法音，充爾溢膚腠。嘗期躡屐過，吾儕色先愀。遂乖真諦言，茲亦甘自咎。中頂會幾望，凉蟾皓如晝。紛紛坐談謔，草草具觴豆。清露濕巾裳，誰人苦羸瘦。便即忘形骸，胡爲戀纓綬。或疑桂宮近，斯語豈狂瞀。歸來遊少室，崷崒殊引脰。石室迢遞過，探訪仍邂逅。捫蘿上岑邃，僊屋何廣袤。乳水出其間，涓涓自成溜。凡骨此熏蒸，靈真安可覯。霞壁幾千尋，四字侔篆籀。咸意苔蘚文，誠爲造化授。標之神清洞，民俗未嘗遘。忽覺風雨冥，無能久瞻扣。怱怱遂宵征，勝事皆可復。俚歌縱喧譁，怪說多駮糅。凌晨關塞陽，追賞顔匪厚。窮極四百里，寧憚疲左右。昨朝書報予，聞甚醉醇酎。所嗟遊遠方，心焉倍如疚。
送河清賈主簿歸任 梅堯臣 
不遠水雲間，悠悠泝鷁還。分亭接雞犬，舉酒對河山。殘雪依荒磧，寒煙入暝灣。昔人鸞枳歎，一併在離顔。
依韻和永叔雪後見寄兼云自尹家兄弟及幾道散後子聰下縣久不得歸頗有離索之歎 梅堯臣 
常欲登芒嶺，無由見洛橋。雪飛關戍迥，人憶剡溪遥。廣隰嘶征雁，長河起怒飈。遽言歡友散，能使去魂銷。晚日窮幽藹，愁雲暝泬寥。縱令佳約在，載酒定何邀。
依韻和歐陽永叔黄河八韻 梅堯臣 
少本江南客，今爲河曲遊。歲時憂漾溢，日夕見奔流。齧岸侵民壤，飄槎閣雁洲。峻門波作箭，古郡鐵爲牛。目極高飛鳥，身輕不及舟。寒冰狐自聽，源水使嘗求。密樹隨灣轉，長罾刮浪收。如何貴沈玉，川興是諸侯。
季父知并州 梅堯臣 
捧詔出明光，飛軒陟太行。玉墀分近侍，虎綬給新章。笳吹喧行陌，旌旗卷夜霜。雁歸汾水綠，城壓代雲黄。土屋春風峭，氊裘牧騎狂。關山寧久駐，剩宴柳溪傍。
河陰中寨寒食 梅堯臣 
擊柝聲初絕，爲魚夢已殘。幽禽哢清曉，宿雨度餘寒。爨火明千竈，風旗展一竿。歸心慙社燕，自歎此微官。
再至洛中寒食 梅堯臣 
西洛逢寒食，依依似昔年。千門方禁火，九野自生煙。飄泊梨花雨，追隨杏葉韉。遊人莫惜醉，風景滿伊川。
同永叔子聰遊嵩山賦十二題 公路澗 梅堯臣 
我來袁公溪，斷岸猶殘壘。僵柳遠臨灣，新蒲初出水。行行古臺近，兩兩驚禽起。雞犬何處聞，人家深塢裏。
同永叔子聰遊嵩山賦十二題 拜馬澗 梅堯臣 
王子昔凌霓，國人茲拜馬。依稀日夜笙，聲入寒泉瀉。空傳七日期，飛鶴何時下。
同永叔子聰遊嵩山賦十二題 二室道 梅堯臣 
度嶺失羣山，千峯出天際。方欣左右看，屢改縈迴勢。勝事誰與同，芬然有蘭蕙。
同永叔子聰遊嵩山賦十二題 自峻極中院步登太室中峯 梅堯臣 
稅駕綠巖前，攀蘿不知倦。人從樹杪來，路向雲端轉。忽覺在煙霓，回看峯嶺變。
同永叔子聰遊嵩山賦十二題 玉女窗 梅堯臣 
玉洞倚霞壁，天窗露微明。驂鸞去不返，啼鳥空相驚。萬木自虧蔽，捫蘿復誰情。
同永叔子聰遊嵩山賦十二題 玉女擣衣石 梅堯臣 
幽石稱擣衣，擣衣人不見。雲纓白飄颻，巖樹長葱蒨。猶應寒夜中，山月來鋪練。
同永叔子聰遊嵩山賦十二題 天門 梅堯臣 
古壁何蒼蒼，穿雲玉梯出。歘然起青冥，却立觀少室。前巖復後峯，陰晴狀非一。
同永叔子聰遊嵩山賦十二題 天門泉 梅堯臣 
泠泠雲外泉，的的巖光入。靜若僊鑑開，寒疑玉龍蟄。時應下鹿羣，跡印青苔濕。
同永叔子聰遊嵩山賦十二題 天池 梅堯臣 
安知最高頂，清淺水池開。有時片雲出，倏忽生風雷。誰羨雙黄鵠，刷羽來徘徊。
同永叔子聰遊嵩山賦十二題 三醉石 梅堯臣 
相期物外遊，共醉僊壇石。舉手薄高穹，清風生兩腋。都忘塵世煩，笑傲聊爲適。
同永叔子聰遊嵩山賦十二題 登太室中峯 梅堯臣 
日夕望蒼崖，嶄嶄在天外。及來步其巔，下見河如带。半壁雲樹昏，山根已霶霈。
同永叔子聰遊嵩山賦十二題 峻極寺 梅堯臣 
山高路已窮，倏爾逢蘭若。落日老僧閑，支頤古松下。緩步入禪庭，苔蒼但蕭灑。
擬玉臺體七首 欲眠 梅堯臣 
鴛鴦羅薦開，翡翠香幃寂。解带竟羞明，移燈向東壁。
擬玉臺體七首 携手曲 梅堯臣 
携手出中閨，殷勤尅密期。密期雖不遠，迴顧步遲遲。
擬玉臺體七首 雨中歸 梅堯臣 
來時雲冉冉，去值雨霏霏。莫怪羅衣濕，荆王夢罷歸。
擬玉臺體七首 別後 梅堯臣 
昨日日暮別，今日日暮愁。猶認縱裙色，依依在石榴。
擬玉臺體七首 夜夜曲 梅堯臣 
情來不自理，明月生南樓。坐感昔時樂，飜成此夜愁。
擬玉臺體七首 落日窗中坐 梅堯臣 
含情獨不語，落日窗中時。妾意與君意，相思只自知。
擬玉臺體七首 領邊繡 梅堯臣 
出門重新製，纖手行自整。願作花工兒，長年承素頸。
無題 梅堯臣 
斗覺瓊枝瘦，慵開寶鑑粧。臨風恐僊去，倚扇怯歌長。綠桂薰輕服，靈符佩縹囊。西鄰空自賦，不解到君傍。
聯句附 梅堯臣 
古木含清吹，池上增晚凉。余懷本達曠，聯此傲羲皇。孤鷗可以狎，幽岸足以觴。幸有彭澤酒，便同永嘉堂。潘生起爲壽，王子齊陳章。林端見新月，草際聞寒螿。照水螢影亂，拂筵蓼花香。徘徊戀嘉境，坐使歸興忘。
希深洛中冬夕道話有懷善慧大士因探得江字韻聯句 梅堯臣 
彼有上人者，妙談心所降。達空知不二，觀行本無雙。久阻飄花席，因思響雪窗。社中雖得遠，方外自非龐。夢幻慙他刼，風塵厭此邦。終期親道樹，何必憶重江。
希深本約遊西溪信馬不覺行過據鞍聯句 梅堯臣 
有意訪西溪，順途吟思迷。及茲詢野老，已恨過芳蹊。醉客但多興，幽禽空自啼。無由駐金勒，林表日光低。
同希深馬上口占送九舅入京成親聯句 梅堯臣 
之子洛中來，芳罇喜暫開。人誇阿連少，吾愧士衡才。丹闕鳳皇去，清川鴻雁迴。都門春色美，相送思悠哉。
玉麈尾寄傅尉越石聯句 梅堯臣 
齋中獨何物，持之想見君。惟茲玉麈尾，信美而有文。夫子善談道，亹亹詞如雲。在握昔同色，傾坐今離羣。况託懷袖好，曾親蕙蘭薰。嘗許助閑放，於焉探典墳。既乃阻清燕，復屈驅蝱蚊。自殊白團扇，未畏秋葉紛。
風瑟聯句 梅堯臣 
竅竹漏天風，張絃擬嶧桐。佳名從此得，妙響未曾窮。夜靜危臺上，人閑皎月中。依依聽不足，秋露滿蘭叢。
問答  其一 梅堯臣 
金鑿落，留贈行人須滿酌。銀缾况有宜城醪，及取春風花照灼。
問答  其二 梅堯臣 
小屏風，座隔流塵素影融。方牀六尺偃清晝，慙無玉枕名通中。
問答  其三 梅堯臣 
玉蟾蜍，厠君筆硯誠有諸。可愛亭亭寒月照，瑩然四座凝冰壺。
問答  其四 梅堯臣 
金錯刀，連環交刃吹風毛。美人贈我萬錢貴，何必翦犀誇孟勞。
問答  其五 梅堯臣 
青雲梯，尺木爲階行忽迷。勤修道業生羽翼，天門九襲須攀隮。
問答  其六 梅堯臣 
鳳于飛，差差粹羽今逢時。桐花正美矞雪亂，家庭玉樹須來儀。
依韻和希深新秋會東堂 梅堯臣 
何必水周堂，翛然萬木凉。朋簪茲共樂，節物自迎商。巧笑承歡劇，新詞度曲長。驂鸞悲霧扇，泛蟻釂雲漿。並蒂榴房熟，連叢桂蘂香。人初投轄醉，客甚摻撾狂。鬢約寒鴉碧，衣輕舞蝶黄。流波閑任注，錯席豈依行。亹亹談寧倦，厭厭夜未央。良時誠可惜，清燕此無荒。
客鄭遇曇穎自洛中東歸 梅堯臣 
禪衣本壞色，不化洛陽塵。獨有煙霞染，况將山水親。西風入關戍，宿雨過城闉。誰羨飄然跡，吾車亦已巾。
馬判官歸闕 梅堯臣 
與君歸洛陽，仕宦頗相偶。荏苒遷歲時，徘徊樂文酒。今歸已及瓜，爲贈聊折柳。亦將隨計書，慘別寧嗟久。
餞彭城公赴隨州龍門道上作 梅堯臣 
零雨送車輪，初清遠陌塵。歸藩漢東國，遮道洛陽人。伊水照虹斾，楚山懷玉麟。征軒不可戀，梗淚返城闉。
早行道中相逢 梅堯臣 
黯黯雨雲晦，駸駸車馬繁。唯憂不及見，及見反無言。
古意 梅堯臣 
故人留雅曲，今與新人彈。新人聽不足，復使後人歡。
送弟良臣歸宣城 梅堯臣 
喬木句溪邊，秋光幾曲連。將歸三畝宅，遠寄下江船。伴爾唯征雁，悲余有暮蟬。親朋如見問，貧外似當年。
河南張應之東齋 梅堯臣 
昔我居此時，鑿池通竹圃。池清少游魚，林淺無棲羽。至今寒窗風，靜送枯荷雨。雨歇吏人稀，知君獨吟苦。
河南王尉西齋 梅堯臣 
官舍古城隅，西齋何寂寂。種竹幽趣深，開屏翠光滴。青山露南牆，落日明東壁。危臺起其傍，平隰坐可覿。幾暮野田空，天高霜隼擊。更憐風月時，幾弄林間笛。
劉秀才歸河內 梅堯臣 
君家太行下，應復近蘇門。河氣知寒早，嵐煙覺暮昏。犬鳴林外火，笛響月中村。久作山陽客，逢人爲寄言。
憶洛中舊居寄永叔兼簡師魯彥國 梅堯臣 
東堂石榴下，夜飲曉未還。絺衣濕浩露，桂酒生朱顔。君同尹與富，高論曾莫攀。開吐仁義奧，傲倪天地間。以此爲朋樂，衡門未嘗關。自從北闕來，擾擾時少閑。登危欲引望，尚不見雲山。何由覿夫子，客袂淚瀾斑。
武陵行 梅堯臣 
生事在漁樵，所居亦烟水。野艇一竿絲，朝朝狎清泚。忽自傍藤陰，乘流轉山觜。始覺景氣佳，潛通小溪裏。常時不見春，入谷驚紅蕊。幽興窮綠波，翫芳心莫已。花外一峯明，林間碧洞啟。遥聞雞犬音，漸悟人煙邇。捨舟遂潛行，石徑劣容屣。豁然有田園，竹果相叢倚。厖眉髽髻人，倏遇心顔喜。尚作秦衣裳，那知漢名氏。自言逢世亂，避地因居此。來時手種桃，今日開如綺。更看水上花，幾度逐風委。競引飯彫胡，邀飲酌瓊醴。復呼童稚前，綠鬢仍皓齒。翻遣念還茅，思歸釣鱣鮪。將辭亦贈言，勿道丘壑美。鼓枻出僊源，繁英猶邐迤。薄暮返蒼洲，微風吹白芷。他日欲重過，茫茫何處是。
西宮怨 梅堯臣 
漢宮中選時，天下誰爲校。寵至莫言非，恩移難恃貌。一朝居別館，悔妬何由效。買賦豈無金，其如君不樂。
夏夜小亭有懷 梅堯臣 
西南雨氣濃，林上昏月色。寒影不隨人，寥寥空露白。
外兄施伯侃下第赴并門叔父招 梅堯臣 
共是干時者，同爲失意人。言趨太原召，如慰宛陵親。茄鼓聽臨塞，琴書未離身。別君無斗酒，當識士安貧。
鄭戭及第東歸後赴洋州幕 梅堯臣 
却生方得桂，王粲始從戎。一舸辭吳會，單車入漢中。亂山雲木古，側徑野泉通。欲識風煙美，心知故國同。
施判官赴饒州 梅堯臣 
昔日里中舊，今爲幙下英。煙波歸楚國，風月滿都城。食有江魚美，時無羽檄驚。他年儻行縣，肯使折腰迎。
楊畋赴官并州 梅堯臣 
嘗聞地近胡，寒氣盛中都。車馬行臨塞，關山見落榆。吳鉤皆尚壯，章甫幾爲儒。寄謝西曹掾，能吟秀句無。
歐陽寺丞桐城宰 梅堯臣 
葉落淮南樹，青山徧馬頭。人煙將近郭，松竹不知秋。夜虎林間嘯，溪泉舍下流。門前仲卿廟，遺跡待君求。
祝熙載赴任東陽 梅堯臣 
東陽美山水，之子本風流。稍去何平叔，還追沈隠侯。清江飛晚雨，斜日半滄洲。縣道行無愧，煙蘿有勝遊。
彥國通判絳州 梅堯臣 
結交時未久，情親心已照。氛埃外自遣，風月還同調。復與任浮沉，未嘗趨近要。以此雖處貧，寧防俗者誚。今將辭我去，盡日來談笑。窮巷敞茅茨，高言出廊廟。且作朱韍行，聊能發光耀。當亦就銅墨，遠之江海徼。山郭寂無喧，雲川不妨釣。所嗟胡越人，千里煩登眺。
餘姚陳寺丞 梅堯臣 
試邑來勾越，風煙復上游。江潮自迎客，山月亦隨舟。海貨通閭市，漁歌入縣樓。絃琴無外事，坐見浦帆收。
明州推官鄭先輩 梅堯臣 
應幕海邊郡，秋風千里歸。隨潮吳榜駛，轉浦楚山微。野橘霜前熟，江螯露下肥。還家候靈鵲，人想罷鳴機。
聚蚊 梅堯臣 
日落月復昏，飛蚊稍離隙。聚空雷殷殷，舞庭煙冪冪。蛛網徒爾施，螗斧詎能磔。猛蝎亦助惡，腹毒將肆螫。不能有兩翅，索索緣暗壁。貴人居大第，蛟綃圍枕席。嗟爾於其中，寧夸觜如戟。忍哉傍窮困，曾未哀癯瘠。利吻競相侵，飲血自求益。蝙蝠空翱翔，何嘗爲屏獲。鳴蟬飽風露，亦不慙喙息。薨薨勿久恃，會有東方白。
賦秋鴻送劉衡州 梅堯臣  洞庭湖
秋鴻整羽翮，去就自因時。往春南方來，遂止天泉池。天泉水清泚，鴛鷺日追隨。蒲藻豈不樂，江湖信所宜。今朝風色便，塹向衡陽歸。洞庭逢葉下，瀟湘先客飛。渚有蘭杜美，心無稻粱卑。罾繳勿爾念，鷹隼寧爾窺。煙波千萬里，足以資盤嬉。峯前想回日，青冥生路歧。
清池 梅堯臣 
泠泠清水池，藻荇何參差。美人留采掇，玉鮪自揚鬐。波瀾日已淺，龜鼈日復滋。蝦蟆縱跳梁，得以緣其涯。競此長科斗，凌亂滿澄漪。空有文字質，非無簡策施。僊鯉勿苦羨，寧將蠯蛤卑。徒剖腹中書，悠悠誰爾知。聊保性命理，遠潛江海湄。泚泚曷足道，任彼蛙黽爲。
弟得臣歸覲并州 梅堯臣 
知君歸去心，已逐秋風起。明發登太行，遠將望汾水。藹藹白雲下，吾親正居此。拜慶曷爲榮，新除一官美。
張脩赴威勝軍判官 梅堯臣 
青驪渡河水，俠氣動刀環。入幕沙塵暗，臨風鼓角閑。地形通栢谷，秋色滿榆關。誰復輕儒者，難淹筆硯間。
弔唐俞 梅堯臣 
通閨年最少，才俊罕能雙。鵩去塵棲室，魂歸霧起窗。慈親流漢水，愛妾返荆江。一稚纔能語，煢然寄遠邦。
任適尉烏程 梅堯臣 
俛作程鄉尉，折腰還自甘。卞峰晴照黛，霅水曉澄藍。葑上春田闢，蘆中走吏參。到時蘋葉長，柳惲在江南。
馬殿丞通判密州 梅堯臣 
晨裝辭北闕，懷紱貳東侯。地本全齊勝，風仍變魯優。危帆淮上去，古木海邊秋。相送江潭客，曾同十載遊。
夏侯彥濟武陟主簿 梅堯臣 
懷縣曾余往，風謠爲爾知。寒先太行近，潤接大河卑。賓酒栽公秫，晨羹翦露葵。簿書行正委，何似布衣時。
余居御橋南夜聞妖鳥鳴效昌黎體 梅堯臣 
都城夜半陰雲黑，忽聞轉轂聲咿呦。嘗憶楚鄉有妖鳥，一身九首如贅疣。或時月暗過閭里，緩音低語若有求。小兒藏頭婦滅火，閉門雞犬不爾留。我問楚俗何苦爾，云是鬼車載鬼遊。鬼車載鬼奚所及，抽人之筋繫車輈。昔聽此言未能信，欲訪上天終無由。今來中土百物正，安得遂與南方儔。上帝因風如可達，願令驅逐出九州。
月夜與兄公度納凉閑行至御橋 梅堯臣 
夕月吐澄明，陰雲浄如掃。空庭引天翠，爽氣生懷抱。家近御橋頭，因爲橋畔遊。倚欄波上影，不共水東流。思歸此清夜，何處是江樓。四望遠寂歷，微風動颼飀。觀闕垂萬象，山河趨九州。壯哉帝王宅，顧我一蜉蝣。富貴非可取，田園今向秋。明當拂衣去，試與問扁舟。
隨州錢相公挽歌三首  其一 梅堯臣 
築巖無往夢，遊岱有飛魂。墮淚隋侯國，遺金漢帝恩。文章留日域，忠孝在王門。天道何由問，秋風徧九原。
隨州錢相公挽歌三首  其二 梅堯臣 
昔日傷歸國，今朝歎舉輀。憂愁傳楚些，殄悴感周詩。文草明時訪，忠言故吏知。居常嗚咽涕，翻作衆人悲。
隨州錢相公挽歌三首  其三 梅堯臣 
去年伊水上，傾府望雲岑。路轉猶迴首，人誰不殞心。可憐飛語後，擠恨九幽深。從此埋英骨，空令淚滿襟。
僧可真東歸因謁范蘇州 梅堯臣 
姑蘇臺畔去，雲壑付清機。野策過寒水，山童護衲衣。松門正投宿，竹笠带餘暉。誰愛杼山句，使君應性韋。
廖秀才歸衡山縣 梅堯臣  衡山
千里倦爲客，秋歸烏榜輕。過林湘橘暗，收潦楚江清。晚泊親鷗鷺，殘芳襲杜蘅。長沙幾日到，天際見高城。
魏屯田知楚州 梅堯臣 
淮南木葉驚，淮上使君行。天外高帆出，沙頭候吏迎。夜潮通廢埭，秋月滿孤城。正遲文翁化，從來楚俗輕。
張子野赴官鄭州 梅堯臣 
盡室寄東里，一官辭上都。只應乘小駟，寧肯躡雙鳬。秋雨生陂水，高風落廟梧。梅山爲余訪，還有舊家無。
擬王維偶然作 梅堯臣 
嵇康任天性，傲散喜端居。自云安卑者，竊比老莊歟。一月十五日，頭面忘洗梳。危坐恣搔虱，於時懶作書。一曲情自寄，一杯歡有餘。尚子志所慕，阮生甘不如。黄精可養壽，廣澤宜覩魚。不堪行作吏，章服裹猿狙。
蘇祠部通判洪州 梅堯臣 
飛鷁去江西，秋飈滿桂旗。蘆洲花白處，楓岸葉丹時。沙鳥看來沒，雲山愛後移。高才屬滕閣，家擅子卿詩。
中秋與希深別後月下寄 梅堯臣 
薄霧生寒水，寥寥艤畫船。人傷千里別，桂吐十分圓。把酒非前夕，追歡憶去年。南樓足佳興，好在謝林川。
望芒碭山 梅堯臣 
出舟跳古岸，林外見脩岡。迴頭問榜子，前巘是芒碭。其顛有高廟，松柏鬰蒼蒼。迤邐堆阜屬，蕭條茆葉黄。千古收王氣，一川平夕陽。人家纔四五，雞犬自相望。尚爾想新豐，誰復思沛鄉。臨流一舉酒，可以喻悲傷。
初見淮山 梅堯臣 
遊宦久去國，扁舟今始還。朝來汴口望，喜見淮上山。斷嶺碧峯出，平沙白鳥閑。南歸不厭遠，况在水雲間。
旌義港阻風 梅堯臣 
清晨下長淮，忽值秋風惡。渺瀰雲霧昏，掀合魚龍作。方驚白浪高，又以寒潮落。遠渚時出沒，輕舟自前却。將投古戍迷，偶得孤港泊。下纜寄蘆林，尋村步芒屩。儻有白醪沽，聊爲野田酌。茆屋何颼颼，瓦罌空索索。却持杖頭歸，相顧還寂寞。一夕不能眠，孤吟當狂藥。
依韻和劉六淮潮 梅堯臣 
汐潮如有信，時向舊痕生。始覺回波定，還看曲渚平。舞鷗隨下上，寒日共浮傾。後夜人無寐，遥聽入浦聲。
舟中聞蛩 梅堯臣 
秋月滿行舟，秋蟲響孤岸。豈獨居者愁，當令客心亂。展轉重興嗟，所嗟時節換。時節不苦留，川塗行已半。霜落草根枯，清音從此斷。誰復過江南，哀鴻爲我伴。
雙鳧觀 梅堯臣 
野水雙紋翼，雲蘿謾自媒。驚飛带波起，行啑拂萍開。暖日浮還沒，寒汀去復來。王喬如可挹，仙舄此徘徊。
和才叔岸傍古廟 梅堯臣 
樹老垂纓亂，祠荒向水開。偶人經雨踣，古屋爲風摧。野鳥棲塵坐，漁郎奠竹杯。欲傳山鬼曲，無奈楚辭哀。
山光寺 梅堯臣 
古橋經廢寺，蒼蘚舊離宮。柏殿秋陰冷，蓮堂暮色空。鳥啼山藹裏，僧語竹林中。寂寞蕪城近，蕭蕭牧笛風。
自急流口至長蘆江入金陵 梅堯臣 
始發碧江口，曠然諧遠心。風清舟在鑑，日落水浮金。瓜步逢潮信，臺城過雁音。故鄉何處是，雲外即喬林。
早渡長蘆江 梅堯臣 
带月出寒浦，殘星浸水濆。帆開風色正，舟急浪花分。霧氣橫江白，雞聲隔岸聞。天晴建業近，鐘岫起孤雲。
采石懷古 梅堯臣 
青峯來合沓，勢壓大江雄。舟渡神兵後，城荒王氣空。山根魚浪白，巖壁石蘿紅。弄月人何在，孤墳細草中。
望夫山 梅堯臣 
亭亭千古質，曾是念征夫。一作山頭石，畏看天際途。猶如託蘿蔓，不似采蘼蕪。時有江雲近，僊衣挂六銖。
泊牛渚磯 梅堯臣 
落帆牛渚前，便爲牛渚宿。波摇殘照中，采翠浮巖谷。巖谷足幽篁，石上羅寒玉。裁作媧氏笙，堪吹凰鳳曲。楚客夕無眠，獨將清籟續。更看江月來，還想燃犀燭。
遊響山 梅堯臣 
久憶門前勝，聊乘逸興遊。寒篙進溪曲，古木暗城頭。鳥過空潭響，船隨碧瀨流。梅花三疊罷，煙火起滄洲。
蕪湖口留別弟信臣 梅堯臣 
少也遠辭親，俱爲異鄉客。昨日偶同歸，今朝復南適。南遷畏簡書，叨茲六百石。重念我當去，送我江之側。溪山遠更清，溪水深轉碧。因知惜別情，愈賒應愈劇。
金霞閣 梅堯臣 
登臨無盡興，清燕日徘徊。霞影緣觚落，嵐光入牖來。離宮分碧瓦，太液俯青槐。好待邀明月，瑶琴爲一開。
送蟾上人遊南嶽 梅堯臣  衡山
葉下瀟湘闊，杯浮豈道遲。賓鴻不到處，危彴獨行時。翠嶺祝融宅，喬松虞舜祠。雲霞遊徧日，振錫更何之。
王公慥東歸 梅堯臣 
行色上東陌，秋槐葉亂飛。囊無一錢用，篋有古書歸。羸駟嘶寒草，荒城背落暉。莫嫌牛馬隔，走別八行稀。
幾道隰州判官 梅堯臣 
清曉赴國門，西風生早凉。天地大道出，苑樹短亭傍。相看車馬色，共照池水光。舉酒酒非淺，明朝誰重觴。話別語難盡，去後空回腸。計彼行路遠，幾日至洛陽。洛陽多舊友，一一道相望。失意非憔悴，懷昔無悲傷。無由戀中國，不久之南方。音書儻能問，鴻雁亦將翔。此外念出處，便爲參與商。到官秋節晚，塞近百草黄。定隨劉武威，校獵赤土崗。余方楓林下，野艇泛滄浪。弄月江波闊，罥衣菱荇香。雖知各有適，未免涕霑裳。操袂却引顧，煙蕪平夕陽。獨回唯鳥影，相與過林塘。朋遊頓茲減，客心仍未央。
池州進士陳生惠然見過不日且行因以詩贈別 梅堯臣 
呼童具雞黍，頗識故人期。竹館忽枉駕，山樽聊解頤。醉歌返北郭，春雨生東陂。便與千峯隔，登高空復思。
春陰 梅堯臣 
濃淡雲無定，凄微氣宇寒。鳩鳴桑葉吐，村暗杏花殘。客子行裘薄，春塘野水寬。輕雷欣已發，謬作採茶官。
春晴對月 梅堯臣 
雲掃魚鱗靜，天開桂魄清。梨花鑑中色，杜宇晝時聲。寥落將寒食，羈離念故京。都無惜春意，罇酒爲誰傾。
植梔子樹二窠十一本於松側 梅堯臣 
舉世多植梨，而我學種梔。顔色固不別，良苦誠異宜。團團綠堦側，豈畏秋風吹。同心誰可贈，爲詠昔人詩。
百舌 梅堯臣 
天窗明未明，颯颯過微雨。已聞高樹頭，百舌間關語。幽人枕上聽不聽，變盡春聲始飛去。
提壺鳥 梅堯臣 
山路暗松篠，幽禽語前後。上言勸提壺，下言勸酤酒。但取醒復醉，莫問升與斗。人生朝菌榮，綠髮可無負。
青梅 梅堯臣 
梅葉未藏禽，梅子青可摘。江南小家女，手弄門前劇。齒軟莫勝酸，棄之曾不惜。寧顧馬上郎，春風滿行陌。
挾彈篇 梅堯臣 
長安細侯年尚小，獨出春郊不須曉。手持柘彈霸陵邊，豈惜金丸射飛鳥。金丸射盡飛鳥空，解衣市酒向新豐。醉倒銀缾方肯去，去卧紅樓歌吹中。不管花開與花老，明朝還去杜城東。
五日登北山望競渡 梅堯臣 
南方傳競渡，多在屈平祠。簫鼓滿流水，風煙生畫旗。千橈速飛鳥，兩舸刻靈螭。盡日來江畔，誰知輕薄兒。
寄新安通判錢學士 梅堯臣 
昔人言訪舟，江水賦清泚。冬春常一色，深淺皆見底。崖日半寒潭，澄明動朱鯉。君懷素已高，塵慮都應洗。
得歐陽永叔回書云見來客問予動靜備詳 梅堯臣 
昨日使人回，聞君與之坐。君問我何爲，但云思寡過。寡過真未能，得便北窗卧。此趣今已深，世間誰與和。
建德新牆詩 梅堯臣 
山廨不營堵，筠篁爲密籬。初年固可蔽，晏歲不能支。已被巢蜂蠹，復爲荒葛虆。夏雨久枯脆，秋風遂傾敧。雞鶩恣穿逸，牛羊來踐窺。我議欲板築，羣走皆不怡。首吏先進白，土踈不可爲。潦雨忽暴集，澗流如突馳。我心賾其極，斯語其見欺。用竹乃戶率，破得緣而私。冬斂葺西角，春調完北陲。循環日有壞，煩擾無虛時。介决弗爾惑，遂飭闢其基。榛莽一芟去，畚鍤能悅隨。膏潤非朽壤，峭削隠金鎚。荏苒未踰月，屹如長雲垂。疏壍備水害，既圬復蓬茨。豈唯禦貛豹，亦以防狐狸。且有內外隔，絕聞閭巷卑。安然茲燕息，來者勿吾隳。
九月五日得姑蘇謝學士寄木蘭堂官醖 梅堯臣  洞庭湖
公田五十畝，種秫秋未成。杯中無濁酒，案上唯丹經。忽有洞庭客，美傳烏與程。言盛木蘭露，釀作甕間清。木蘭香未歇，玉盎貯華英。正值菊初坼，便來花下傾。一飲爲君醉，誰能解吾酲。吾酲已不解，百日毛骨輕。
九月見梅花 梅堯臣 
江南風土暖，九月見梅花。遠客思邊草，孤根暗磧沙。何曾逢寄驛，空自聽吹笳。今日樽前勝，其如秋鬢華。
新安錢學士以近詩一軸見貺輒成短言用敘單悃 梅堯臣 
早事太尉府，謬以才見論。身作邑中吏，日陪丞相尊。嵩山雲外寺，伊水渡頭村。泉味入香茗，松色開清罇。題詩人半醉，馬上景已昏。歸來屬後乘，冠蓋迎國門。悠悠失貧賤，苒苒歷凉溫。而今處窮僻，落莫思舊恩。終日自鮮適，終年長不言。已覺人事寡，惟聞雞犬喧。東風有來信，滿幅蘭與蓀。深知故人意，遺我滌冥煩。一章言罨畫，谿好如目存。何須到雲壑，便若遊花源。一一先造化，可以輕瑶琨。成誦今在口，願將醒病魂。
答陳五進士遺山水枕屏 梅堯臣 
妙畫能成趣，谿山迥得君。漁舟長映浦，巖樹半藏雲。征雁無時沒，橫橋有處分。數峯來枕席，曾不愧移文。
謝賓客挽歌三首  其一 梅堯臣 
位不登三事，才宜列四科。清名時自得，華冕世空多。望氣悲埋劍，臨風歎逝波。吳阡蒿作里，楚挽薤成歌。會葬千人至，來觀數郡過。無由親執紼，東首淚滂沱。
謝賓客挽歌三首  其二 梅堯臣 
自昔居門下，游觀必許偕。豈將千里別，遂作九泉乖。已恨霜松折，行嗟玉樹埋。蒼生空有望，丹旐不勝懷。曩日言歸里，飛章願乞骸。今朝赤松畔，煙壠對蒼崖。
謝賓客挽歌三首  其三 梅堯臣 
當年罷會稽，還郡錦爲衣。老作龍樓貴，終將鳳沼違。英魂遊岱去，石槨渡江歸。揚子春風惡，南徐過客稀。衆帆看屢溺，素舸獨如飛。始見中郎孝，松門自有輝。
往東流江口寄內 梅堯臣 
艇子逐溪流，來至碧江頭。隨山知幾曲，一曲一增愁。巢蘆有翠鳥，雄雌自相求。擘波投遠空，丹喙橫輕鯈。呼鳴仍不已，共啄向蒼洲。而我無羽翼，安得與子遊。
代內答 梅堯臣 
結髮事君子，衣袂未嘗分。今朝別君思，歷亂如絲棼。征僕尚顧侶，嘶馬猶索羣。相送不出壼，倚楹羨飛雲。日暮秋風急，雀聲簷上集。併作千里愁，愁極翻成泣。
訪礦坑老僧 梅堯臣 
山深無外事，日夕愛潺湲。趺坐樹間石，力耕溪上田。解言南國事，能詠碧雲篇。莫貰遠公酒，余非陶令賢。
除夕與家人飲 梅堯臣 
莫嫌寒漏盡，春色來應早。風開玉砌梅，薰歇金爐草。稚齒喜成人，白頭嗟更老。年華箇裏催，清鏡寧長好。
立春在元日 梅堯臣 
新春與新歲，時候不相先。未肯欺殘臘，何曾占舊年。綴條花翦綵，插戶柳生煙。獨坐空山裏，唯驚節物遷。
遊水簾巖 梅堯臣 
春山時獨往，榛穢旋芟斸。飛泉蔽幽巖，杳藹疏朝旭。光垂白龍髯，鳴漱寒潭玉。半壁生晝寒，陰草潤秋綠。穿藤出溪口，流沫縈山足。莫遣吏人來，方歌白雲曲。
詠官妓從人 梅堯臣 
少爲輕薄悞，失行落優倡。去作小家婦，願同貧里裝。無心歌子夜，有意學流黄。他日東郊上，誰人見採桑。
夏雨 梅堯臣 
林梅初弄熟，密雨閉重關。潤裛衣巾上，凉生竹樹間。水聲通遠澗，雲色暝前山。野鳥寂無語，公庭盡晝閑。
五日與陳真卿飲 梅堯臣 
五日逢南國，三年別舊都。招魂傳楚客，撫節見靈巫。蒿艾因時採，蛟龍爲俗驅。清罇與鵝炙，忻此故人俱。
彼鴷吟 梅堯臣 
斷木喙雖長，不啄柏與松。松柏本堅直，中心無蠹蟲。廣庭木云美，不與松柏比。臃腫質性虛，杇蝎招猛觜。主人赫然怒，我愛爾何毀。彈射出窮山，羣鳥亦相喜。啁啾弄好音，自謂得天理。哀哉彼鴷禽，吻血徒爲爾。座鸇不搏擊，狐兔縱橫起。況茲樹腹怠，力去宜濱死。
感遇 梅堯臣 
衆默瘖莫辨，衆寐盲不知。問而使之對，覺而使之窺。瘖盲自窮矣，所感在一時。苟昧哲人理，寐默定妍媸。
雪詠 梅堯臣 
雪色混青冥，搴幃宿酒醒。龍蛇緣古木，鳳鵠舞幽庭。密勢因風力，輕姿任物形。公堂何寂寞，橫案對玄經。
臘日出獵因遊梅山蘭若 梅堯臣 
我與二三騎，爭馳孤戍旁。逐麋逢野寺，息馬據胡牀。鷹想支公好，人思灞上狂。歸來何薄暮，煙火照溪光。
依韻和楊敏叔吳門秋晚見寄 梅堯臣  洞庭湖
方在洞庭上，秋懷那得禁。西風楚波惡，度雁海雲陰。洛客吟初苦，騷人思已深。顛毛隨日減，冉冉不勝簪。
田家 梅堯臣 
南山嘗種豆，碎莢落風雨。空收一束萁，無物充煎釜。
陶者 梅堯臣  古诗三百首 生活 宋诗 农民
陶盡門前土，屋上無片瓦。寸指不霑泥，鱗鱗居大厦。
縣署叢竹 梅堯臣 
裊裊幽亭竹，團團自結叢。寒生綠罇上，影入翠屏中。陶柳應慙弱，潘花只競紅。方持雪霜操，不敢倚春風。
巧婦 梅堯臣 
巧婦口流血，辛勤非一朝。莠荼時補紩，風雨畏漂摇。所託樹枝弱，而嗟巢室翹。周公誠自感，聊復賦鴟鴞。
聞歐陽永叔謫夷陵 梅堯臣 
共在西都日，居常慷慨言。今嬰明主怒，直雪諫臣冤。謫向蠻荆去，行當霧雨繁。黄牛三峽近，切莫聽愁猿。
聞尹師魯謫富水 梅堯臣 
朝見諫臣逐，暮章從謫官。附炎人所易，抱義爾惟難。寧作沉泥玉，無爲媚渚蘭。心知歸有日，時向斗牛看。
寄饒州范待制 梅堯臣 
山水番君國，文章漢侍臣。古來中酒地，今見獨醒人。坐嘯安浮俗，談詩接上賓。何由趨盛府，徒爾望清塵。
詠王右丞所畫阮步兵醉圖 梅堯臣 
右丞筆通妙，阮籍思玄虛。獨畫來東平，倒冠醉乘馿。力頑不肯進，俛首耳前驅。一人牽且顧，一士旁挾扶。捉鞍舉雙足，閉目忘窮途。想像得風度，纖悉古衣裾。玉骨化爲土，丹青終不渝。而今幾百歲，乃有胡公疎。買石遂留刻，漬墨許傳模。白黑就髣髴，毫芒辨精麤。千古畜深意，終朝懸座隅。誰謂盈尺紙，不慙雲霧圖。
猛虎行 梅堯臣 
山木暮蒼蒼，風凄茆葉黄。有虎始離穴，熊羆安敢當。掉尾爲旗纛，磨牙爲劍鋩。猛氣吞赤豹，雄威躡封狼。不貪犬與豕，不窺藩與牆。當途食人肉，所獲乃堂堂。食人既我分，安得爲不祥。麋鹿豈非命，其類寧不傷。滿野設罝網，競以充圓方。而欲我無殺，奈何饑餒腸。
白鷴 梅堯臣 
喬木暗青山，晴川下白鷴。春雲生嶺上，積雪在囂間。綠草張新翳，柔冠總翠鬟。時哉養文素，不是雜斑斑。
後園桃李花 梅堯臣 
後園桃李花，灼灼復皎皎。南枝開已繁，北枝縈尚少。蘤萼相輝映，根本自鈎繞。無爲驚風吹，紛紛逐飛鳥。
道傍虎跡行 梅堯臣 
朝履猛虎跡，暮宿猛虎林。猛虎終夜嘯，陰風生遠岑。我懷何所畏，所畏在官箴。傷哉此遺體，冒險輕百金。
脩真觀李道士年老貧餓無所依忽縊死因爲詩以悼之 梅堯臣 
唐室王子後，黄冠事隠淪。餐霞不滿腹，披雲不蔽身。八十不能死，縊以頭上巾。始慕老莊術，終厭道德貧。營營求長生，反困甑中塵。
野田行 梅堯臣 
輕雷長陂水，農事乃及辰。茅旌送山鬼，瓦鼓迎田神。青臯暗藏雉，萬木欣已春。桑間偶耕者，誰復來問津。
水輪詠 梅堯臣 
孤輪運寒水，無乃農者營。隨流轉自速，居高還復傾。利纔畎澮間，功欲霖雨并。不學假混沌，亡機抱甕罌。
山村行 梅堯臣 
征馬去不息，幽禽隨處聞。深源樹蓊鬰，曲塢花芬蒀。澹澹平田水，濛濛半嶺雲。長鬟弄春女，溪上自湔裙。
鳴雉詞 梅堯臣 
雄雉鳴桑林，雌雉雊麥隴。結愛誠有宜，別啄義亦竦。哺雛深莽中，摧頹錦翅擁。辛勤何爾爲，應自念遺種。
寄公異弟 梅堯臣 
池塘去後春，一夕生綠草。無由夢阿連，詩句何能好。
去春城 梅堯臣 
前日去春城，今朝還故陌。馬有甚煩意，人多遠行色。暫爾厭風埃，那堪爲久客。
讀范桐廬述嚴先生祠堂碑 梅堯臣 
二蛇志不同，相得榛莽裏。一蛇化爲龍，一蛇化爲雉。龍飛上高衢，雉飛入深水。爲蜃自得宜，潛游滄海涘。變化雖各殊，有道固終始。光武與嚴陵，其義亦云爾。所遇在草昧，既貴不爲起。翻然歸富春，曾不相助治。至今存清芬，烜赫耀圖史。人傳七里灘，昔日來釣此。灘上水濺濺，灘下石齒齒。其人不可見，其事清且美。有客乘朱輪，徘徊想前軌。著辭刻之碑，復使存厥祀。欲以廉貪夫，又以立懦士。千載名不忘，休哉古君子。
禽言四首 子規 梅堯臣 
不如歸去，春山云暮。萬木兮參雲，蜀天兮何處。人言有翼可歸飛，安用空啼向高樹。
禽言四首 提壺 梅堯臣 
提壺蘆，沽美酒。風爲賓，樹爲友。山花繚亂目前開，勸爾今朝千萬壽。
禽言四首 山鳥 梅堯臣 
婆餠焦，兒不食。爾父向何之，爾母山頭化爲石。山頭化石可奈何，遂作微禽啼不息。
禽言四首 竹雞 梅堯臣 
泥滑滑，苦竹岡。雨蕭蕭，馬上郎。馬蹄凌兢雨又急，此鳥爲君應斷腸。
讀漢書梅子真傳 梅堯臣 
子真實吾祖，耿介仕炎漢。權臣始擅朝，忠良被塗炭。輦下莫敢言，上書陳治亂。是時卿大夫，曾不負愧汗。其文信雄深，爛然今可玩。危言識禍機，滅迹思汗漫。一朝棄妻子，龍性寧羈絆。九江傳神僊，會稽隠廛閈。舊市越溪陰，家山鏡湖畔。唯餘千載名，撫卷一長歎。
贈黄庭筠舉進士 梅堯臣 
橘柚生南國，幽林日葱蒨。上有嘉禽鳴，五色被餘絢。彼美發華英，厥包待秋薦。根本當自持，無爲風土變。
和滕公遊穿山洞 梅堯臣 
洞口水石淺，潺潺瀉綠蒲。緣源進巖竇，陰黑人境殊。中言有物怪，蟠蟄春未蘇。霖雨雖有意，風雷莫肯扶。風雷自鼓盪，不久當何如。幸欣禪林近，鍾梵來有無。回策履幽逕，衣香草露濡。老僧長松下，麋鹿與之俱。溪雲時見起，山鳥自相呼。羨爾得茲樂，何用勞形軀。
陳真卿將有秋試倏見訪不日告行送於北門歌鵠庭爲五言以贈 梅堯臣 
送君北崗上，舉酒歌黄鵠。黄鵠去何高，天池待棲宿。寧復戀江湖，聊茲混雞鶩。暉暉振羽裳，不羨淵明菊。
秋日詠蟬 梅堯臣 
羣蟲喜炎熱，此獨愛高陰。薄蛻聊依葉，清聲已出林。人閑感衰節，風急雜遥砧。虛腹曾何竟，常憂螗斧侵。
范饒州夫人挽詞二首  其一 梅堯臣 
聽飲大夫日，止言京兆辰。常憂伯宗直，曾識仲卿貧。蒿里歸魂遠，芝山旅殯新。江邊有孤鶴，嘹唳獨傷神。
范饒州夫人挽詞二首  其二 梅堯臣 
君子喪良偶，拊棺哀有餘。莊生慙擊缶，潘岳感游魚。夕苑凋朱槿，秋江落晚蕖。猶應思所歷，入室淚漣如。
弔礦坑惠燈上人 梅堯臣 
生棲雲際巘，沒葬寺傍村。破案殘經卷，新墳出樹根。松悲隔溪路，月照舊山門。自昔多詩句，而今幾許存。
寄題石埭權縣樂尉碧瀾亭 梅堯臣 
遥知溪上亭，秋水瀁泠泠。雲影無時翠，嵐光到底清。危樓喧晚鼓，驚鷺起寒汀。聊作淵明飲，臨流酒易醒。
斑竹管筆 梅堯臣 
翠管江潭竹，斑斑紅淚滋。束毫何勁直，在橐許操持。欲寫湘靈怨，堪傳虞舜辭。蔚然君子器，安用俗人知。
古意 梅堯臣 
月缺不改光，劍折不改剛。月缺魄易滿，劍折鑄復良。勢利壓山岳，難屈志士腸。男兒自有守，可殺不可苟。
觀博陽山火 梅堯臣 
十月原野枯，連山起狂燒。高焰過危峯，飛火入遐嶠。玉石被焚灼，誰能見輝耀。猿猱失輕捷，亦不暇相弔。長風又助惡，怒號生萬竅。炎炎赤龍奔，劃劃陰電笑。願傾寒江潮，勢逆難沃澆。願傾天河水，雖順雲衢遥。青松心已爛，蔓草根未焦。小農候春鋤，寒客失冬樵。誰知兼并子，平陸閑肥饒。不易天地意，長養非一朝。
聞雁寄歐陽夷陵 梅堯臣 
閑坐獨無寐，雁來更未闌。聲長河漢迥，影落戶庭寒。荆楚橘包熟，瀟湘楓葉丹。南飛過三峽，試問故人看。
送謝舍人奉使北朝 梅堯臣 
漢使下西清，胡人擁道迎。寒笳隨宿堡，衛甲出孤城。犯雪貂裘重，衝風錦綬輕。山川辭國遠，車騎踏沙行。授館氊爲幄，供庖酪和羹。戎王拜天賜，虜帥伏名卿。紫塞千烽靜，黄雲萬里平。甘泉歸奏日，重見鳳池榮。
觀放鷂子 梅堯臣 
白皙少年子，秋郊臂蒼隼。日暖饑目開，風微雙翅緊。草際鳴鶉驚，蒿間黄雀窘。下鞲誠必獲，得俊還復哂。碎腦此非辜，食肉爾何忍。取樂在須臾，我心良惻憫。
食橙寄謝舍人 梅堯臣  洞庭湖
洞庭朱橘未弄色，襄水錦橙已變黄。玉臼擣虀憐鱠美，金盤按酒助杯香。雖生南土名猶重，未信中州客厭嘗。欲寄白苞憑驛去，只應佳味怯風霜。
夜聞居人喊虎 梅堯臣 
猛虎豈云猛，潛藏伺天昏。行行出叢薄，稍稍入孤村。孤村何所利，所利犬與㹠。誰知仁者勇，去惡義自敦。
採白朮 梅堯臣 
吳山霧露清，羣草多秀發。白朮結靈根，持鋤採秋月。歸來濯寒澗，香氣流不歇。夜火煮石泉，朝煙徧巖窟。千歲扶玉顔，終年固玄髮。曾非首陽人，敢慕食薇蕨。
寓言 梅堯臣 
寒燈不照遠，光止一室明。小人不慮遠，義止目前榮。燈既無久焰，人亦無久情。誰言結明月，明月豈長盈。
送李尉子京之邵武光澤 梅堯臣 
母老不擇祿，一官勤夙興。長河未結凍，去客已懷冰。露蟬不飽腹，志士甘曲肱。遠方人所畏，所畏非所兢。
銅坑 梅堯臣 
碧礦不出土，青山鑿不休。青山鑿不休，坐令鬼神愁。
朝日 梅堯臣 
日色纔出海，曉月無光彩。曉月在青空，不與日色同。誠知大君德，照耀無不通。
失鷓鴣 梅堯臣 
愛翫日已久，開籠爲馴故。點臆雪花圓，連袪浪紋素。鉤輈格磔鳴，𣭷㲞翻翁去。誰知煙渚深，綠水脩篁處。
過小石潭 梅堯臣 
樹老石連潭，潭深煙翠入。羣魚石下游，獨鳥潭上立。泉暖草長綠，山高風自急。徘徊興不窮，苔屐雲霑濕。
縣齋對雪 梅堯臣 
密雪夜來積，起見萬物春。山川忽改色，草木一以新。古邑失荒穢，王路覆平均。從茲慶豐年，蹈詠慙小臣。
對花有感 梅堯臣 
新花朝竟妍，故花色顦顇。明日花更開，新花何以異。
山中夜行 梅堯臣 
孤客心多恐，寒風夜度溪。山長羸馬困，月黑怪禽啼。遠火生樵舍，荒榛亂野蹊。喜言林館近，聞犬入猶迷。
啄木 梅堯臣 
中園啄盡蠹，未肯出林飛。不識黄金彈，雙翎墜落暉。
夢與公度同賦藕華追錄之 梅堯臣 
吳王舊宮闕，水殿芙蓉披。濁泥留玉骨，疑是葬西施。西施魂不滅，嬌豔葬清池。
和綺翁遊齊山寺次其韻 梅堯臣 
蒼山南望截雲煙，中有紺宇通諸天。長橋直度清溪水，寒湖收潦曠平田。古木陰森大堤上，千峯濃淡高樓前。龍筍未迸角出縮，虎石亂踞筋拳攣。陰崖乳泉濕苔蘚，陽谷暖氣留蘭荃。澗戶曉闢煙的的，松軒夜啟月娟娟。聞有謫僊乘興入，飄然欲拍洪崖肩。玩遊逐勝不覺遠，露奇發怪工無全。捫蘿但識康樂徑，飲酒安問遠公禪。清猿不到俗士耳，香草已入騷人篇。水鳥念佛次浄界，野鹿銜花來象筵。在昔探賞猶可數，深景秀句今得傳。辭韻險絕茲所駭，何特杜牧專當年。重以平淡若古樂，聽之疏越如朱絃。秘藏褚中爲不朽，咨諏坐上皆曰然。誰意麤官獲此貺，洗去鄙吝空池邊。聊欲報言罕驛使，春郊唯見雁連連。
范待制約遊廬山以故不往因寄 梅堯臣  庐山
平昔愛山水，茲聞廬嶽遊。遠期無逸興，獨往畏湍流。舉手謝雲壑，棲心慙鳥鷗。香爐碧峯下，應爲一遲留。
范饒州坐中客語食河豚魚 梅堯臣 
春洲生荻芽，春岸飛楊花。河豚當是時，貴不數魚蝦。其狀已可怪，其毒亦莫加。忿腹若封豕，怒目猶吳蛙。庖煎苟失所，入喉爲鏌鋣。若此喪軀體，何須資齒牙。持問南方人，黨護復矜誇。皆言美無度，誰謂死如麻。我語不能屈，自思空咄嗟。退之來潮陽，始憚餐籠蛇。子厚居柳州，而甘食蝦蟆。二物雖可憎，性命無舛差。斯味曾不比，中藏禍無涯。甚美惡亦稱，此言誠可嘉。
徐元輿見邀與諸君同遊至峯山溪上作 梅堯臣 
春霽重行行，行行在墟里。攄懷厭樓觀，寓興欣山水。斷壁翠連雲，寒流清見底。主人開綠樽，下馬臨芳芷。澄溜瀉灣漘，跳波生石齒。園林始弄萼，臯壠時鳴雉。談謔忘機心，笑言驚俗耳。曠哉茲日遊，何羨稽山美。
和元輿遊春次用其韻 梅堯臣 
乘閑多遠興，信馬與君行。碧樹斜通市，清流曲抱城。山花高下色，春鳥短長聲。日暮吾廬近，還歌空復情。
留別李君君頗有歸意而未遂 梅堯臣 
酌我罇中酒，知君羨北歸。如何沙上鳥，遠逐片帆飛。
離蕪湖至觀頭橋 梅堯臣 
江口泊來久，菰蒲長舊苗。爭雛洲鵲鬭，遺子浦魚跳。宿岸欣逢戍，歸船競趁潮。時時望鄉樹，已恨白雲遥。
馬秘書始約同行久而未至因以寄 梅堯臣 
渡江落我前，入汴居我後。日日是南風，時時爲迴首。逢船一借問，遠棹見來否。明朝儻相及，閑步河堤柳。
寄建德徐元輿 梅堯臣 
才子方爲邑，千峯對縣門。靜寒琴意古，閑厭鳥聲喧。山茗烹仍綠，池蓮摘更繁。訟稀應物詠，庭下長蘭蓀。
詠苜蓿 梅堯臣 
苜蓿來西域，蒲萄亦既隨。胡人初未惜，漢使始能持。宛馬當求日，離宮舊種時。黄花今自發，撩亂牧牛陂。
汴河雨後呈同行馬秘書 梅堯臣 
雨霽晚虹收，河堤浄如掃。清陰拂人樹，翠色垂流草。漢漕走王都，華言雜夷獠。時方同馬生，野泊聊論道。
夏日汴中作 梅堯臣 
倚棹望平野，低雲密未收。黄鸝度高柳，歸燕拂行舟。濁水不堪照，清江空憶遊。晚晴蒸潤劇，喘月見吳牛。
夢故府錢公 梅堯臣 
故相方來夢，分明接座隅。只知冠劍是，不道死生殊。西府看如舊，東山詠久徂。遽然興寤歎，不覺淚霑鬚。
謝紫微以畫鷺二軸爲寄 梅堯臣 
白鷺畫雙素，粉毫幽趣多。翹沙依折葦，刷羽對衰荷。浦思懸秋壁，江情憶釣蓑。因君遠相寄，詩詠對滄波。
宿州河亭書事 梅堯臣 
遠泛千里舟，暫向郊亭泊。觀物趣無窮，適情吟有託。林中鴉舅獰，席上蠅虎攫。雨久草苗盛，田蕪瓜蔓弱。香粳稚子慣，脫粟家人薄。少年都下來，聊問時所作。新衣尚穿束，舊服變襃博。我今貧且賤，短褐隨宜著。
晚泊觀鬬雞 梅堯臣 
舟子抱雞來，雄雄跱高岸。側行初取勢，俯啄示無憚。先鳴氣益振，奮擊心非愞。勇頸毛逆張，怒目眥裂盰。血流何所爭，死鬭欲充玩。應當激猛毅，豈獨專晨旦。勝酒人自私，粒食誰爾喚。緬懷彼興魏，傍睨當衰漢。徒然驅國衆，曾靡救時難。羣雄自苦戰，九錫邀平亂。寶玉歸大姦，干戈託奇算。從來小資大，聊用一長歎。
聞表兄施先輩上第 梅堯臣 
昔人事功名，五十未爲老。而今君已及，得桂誠非早。所慰白頭親，且將黄綬好。吾始日夜心，望盡京關道。拜慶早歸來，莫變秋庭草。
雍丘逢錢寺丞載陽 梅堯臣 
殷勤魏公子，落莫吳王孫。下客獨垂淚，傷心思舊恩。
廟子灣辭 梅堯臣 
我之東來兮過彼雍丘，舟師奏功兮濁水湍流。歷長灣兮勢曲鉤，傾高斗折兮若奔虬。潛伏怪物兮深幽幽，發作暴漲兮爲潮頭。土人立祠兮在彼沙洲，老木蒼蒼兮蟬噪啾啾。輸卒引繂兮蓬首裸體劇縲囚，赤日上煎兮膠津蹙氣塞咽喉。胸盪肩挨同軛牛，足進復退不得休。竟持紙幣挂廟陬，微風飄揚如喜收。我今語神神聽不，何不歸海事陽侯。穹魚大龜非爾儔，奚必區區此汴溝。驚愚駭俗得肴羞，去就當决何遲留。
送蔡侍禁赴長沙 梅堯臣 
寒葉下瀟湘，之官逐雁行。水經菱浦晚，船過橘洲香。二女竹林外，三閭楓葉傍。平時息戎律，物景助才章。
送馬廷評之餘姚 梅堯臣 
越鄉知勝楚，君去莫辭遥。曉日魚蝦市，新霜橘柚橋。河流通海道，山井應江潮。近邑逢鷗鳥，先應避畫橈。
送秀州海鹽知縣李寺丞 梅堯臣 
吳帆千里去，邑屋富魚鹽。霜鶴亭臯唳，風烏海客占。滄凉朝日近，紫翠晚山尖。若過陸機宅，寒蕪應不嫌。
送馬廷評知康州 梅堯臣  洞庭湖
南去晉康郡，風帆幾千里。辭家上洞庭，落葉過湘水。瀧吏迎使君，壺漿出蠻壘。問俗言未通，觀風想先喜。曾非異方趣，頗與華人擬。期子寄梅花，無由問行李。
過鳴雁城 梅堯臣 
九月過鳴雁，斜陽上廢臺。兵車千載會，桑柘萬疇開。代謝隨秋草，英靈化死灰。我來空詠古，寒鳥有餘哀。
送余駕部江州 梅堯臣 
內史九江行，潦收波已清。何時鷁舟上，遠見爐峯迎。野色連葭菼，秋香薦橘橙。寒潮如特送，不肯過湓城。
依韻和陳秘校見寄 梅堯臣 
鬰鬰東堂桂，常期接袂攀。羽翰殊不及，蓬蓽却空還。江水幾經歲，鑑中無壯顔。音塵能見問，誰道隔雲山。
送張子野秘丞知鹿邑 梅堯臣 
忽作五年別，相逢雙鬢疎。不知從此去，當見復何如。公秫時爲酒，晨庖日有魚。沛譙風物美，聊以樂琴書。
送王紫微北使 梅堯臣 
天子命儒臣，遐方重專對。持書下西閣，擁節來窮塞。貂服紫蒙茸，虎旗光綵綷。將迎走氈騎，衛從羅金鎧。當宣漢恩德，便使胡欣戴。幾日過陰山，南飛雁相背。
九月都下對雪寄永叔師魯 梅堯臣 
陰風中夜鳴，密雪逗曉積。誰言有蓬巷，但見鋪瑶席。忽憶在山中，開戶羣峯白。當時吟不厭，盡日坐巖石。徬徨懷故人，憔悴爲遷客。欲泛剡溪船，路長安可適。
劉弟示詩一軸走筆答之 梅堯臣 
昔與伯氏吟，青銅照人髮。今又讀君詩，寒冰徹人骨。時時探古趣，往往到月窟。清濟流不休，終期至溟渤。
劉十秀才見過尋以爲寄次韻和酬 梅堯臣 
放言破崖岸，塵事盡磨刮。況此氣澄明，幽襟亦軒豁。竟日坐衡茅，同心異胡越。吾道今不孤，長吟爲君發。
依韻和劉敞秀才 梅堯臣 
安得采虛名，師道欲吾廣。雖然成術業，曾不計少長。孔孟久已亡，富貴得亦儻。後生不聞義，前輩懼爲黨。退之昔獨傳，力振功不賞。舌吻張洪鍾，小大扣必響。近世復泯滅，務覺多忽怳。今子誠有志，方駕已屢枉。自慙懷道淺，所得可下上。正如種青松，而欲託朽壤。典冊皆可尋，聖言皆可仰。幸無增我過，此語固不爽。
依韻和劉十秋霖 梅堯臣 
秋草更綠秋林衰，長安遊客未成衣。凄凄斗欲變寒色，一夜獨語看燈輝。
送劉十往荆渚 梅堯臣 
臨水一太息，解舟當落暉。上樓人已遠，極目鳥空飛。荆楚時方晏，江湖客未歸。定知吟憶處，林外月光微。
祫禮頌聖德詩 梅堯臣 
溥哉孝享，將事于寧。文武卿士，冠劍在庭。爰俟帝齋，風霰其零。風霰不已，鈎陳豹尾。龍旂太常，立列比比。帝居路寢，百辟就次。至于穀旦，漫漫翳翳。帝入靈宮，左撞黄鍾。陞階置玉，日氣曈鴻。鴻鴻杲杲，氛駁陰掃。宿于太宮，月星皓皓。侍祠之臣，鵠舉鷺振。或捧其匜，或進其巾。輔相夾導，俯僂鱗鱗。圭瓚以陳，登歌以均。東向虛位，發爵親親。平明帝還，紫宸序班。望帝之顔，穆穆閑閑。簷步廊廊，雪浮陽光。大楹爛爛，朱陛煌煌。稱祝萬壽，萬壽無疆。却登寶輿，以御端門。揭雞肆赦，雷動乾坤。于時都人，于時婦女。于時蠻夷，異口同語。天子萬年，仁聖之主。臣時執冊，與物咸覩。敢播于詩，庶聞九土。
祫享觀禮二十韻 梅堯臣 
卜惟陽月吉，孝享禮方脩。齋幄嚴宮殿，羣臣奉冕旒。北風先集霰，夜雪競侵幬。羽仗天街立，龍笳象魏流。翌朝升寶輅，夾道列華輈。琳宇躬將款，珠塵密未收。撞鐘鈞奏合，奠玉日光浮。捧冊叨於左，觀儀得以周。帝來清廟下，月欲大刀頭。既祼還初次，更衣戴遠游。黄麾轉槐路，朱輦駕雲虬。武士羅金甲，中人著錦褠。千官入稱慶，萬國與同休。却出紫宸閣，俄登宣德樓。雞星傳巽令，鶴馭作天郵。肆赦通皇澤，深仁被九州。巍巍百世業，坦坦四夷柔。惠及高年叟，恩差五等侯。力田仍給復，有道俾旁求。何以歌堯美，茲同擊壤謳。
寶元聖德詩 梅堯臣 
齋誠羽衛陳，庚戌推蓂莢。靈宮容物備，清廟威儀攝。遲明導玉輿，出宿戒清堞。冥濛雲霧低，泱漭乾坤接。時雪凝九霄，金笳競三疊。來賓萬國會，受職百神協。中夜即壇壝，濃陰駁鱗鬣。及爾圭幣升，煥然星斗曄。華鍾帝樂張，法從天衢躡。端門清旭上，肆宥歡聲浹。寶圖增大號，元曆開皇刼。吉甫獨何人，詠歌揚聖業。
送胡臣秀才 梅堯臣 
汴水日夜淺，歸船不可留。天高雲就嶺，地冷雁迴洲。江館魚堪食，家林橘已收。平生素業在，莫見里人羞。
送張秀才之淮南 梅堯臣 
聊爲楚客唱，一送淮南行。出汴遠心喜，移舟孤岫橫。危帆將進浦，寒霧不分城。枚乘舊居處，向來秋草生。
還文雅師書帙 梅堯臣 
編絕不加新，于今十二春。綠窗重展目，靜几勿生塵。豈愛吾廬日，終將道者親。莫嫌同刺字，漫滅看難真。
依韻和徐元輿讀寄內詩戲成 梅堯臣 
鴛鴦同白首，相得在中河。水客莫驚笑，雲間比翼多。
送賢良田太丞通判江寧 梅堯臣 
世爲燕趙客，慷慨有奇才。對策漢庭後，拜官江國來。舟從瓜步去，潮自蔣山回。心寄城頭月，相隨上古臺。
送邵夢得永康軍判官 梅堯臣 
言籬洛陽日，正值春風前。伊水矯白鷺，蜀山鳴杜鵑。輕袍游宦去，匹馬度關年。若過君平肆，窮通可問焉。
送蕭監丞濬宰臨邑 梅堯臣 
羨君先拜邑，殘臘見登車。遠驛寒雲重，長郊積雪餘。行當勸民稼，始信带經鋤。還到濟南日，應傳古尚書。
南鄰蕭寺丞夜話別 梅堯臣 
憶昨偶相親，相親如舊友。雖言我巷殊，正住君家後。壁裏射燈光，籬根分井口。來邀食有魚，屢過貧無酒。明日定徂征，聊茲酌升斗。宵長莫惜醉，路遠空迴首。
讀司馬季主傳贈何山人 梅堯臣 
長安新雨後，九陌少行人。同輿有宋賈，游市懷隠淪。日聞古賢哲，必與醫卜鄰。來過季主室，再拜語逡巡。矍然悟辭貌，何爲居埃塵。捧腹乃大笑，吾道非爾臻。驥慙罷馿駟，鳳豈燕雀親。筮占聊助上，功利儻及民。大夫與博士，登車若喪神。今我見何遯，始驗太史真。順性誨善惡，不離義與仁。言孝諭爲子，言忠諭爲臣。又得蜀嚴比，寧將日者均。京都盛龜筴，坐肆如魚鱗。噤口不正言，唯能辨冬春。鴻冥復何慕，安得雞鶩馴。
臘日雪 梅堯臣 
風毛隨校臘，浩浩古原沙。寒入弓聲健，陰藏兔徑賒。馬頭迷玉勒，鷹背落梅花。少壯心空在，悠然感歲華。
依韻和雍丘尉王秘校見寄 梅堯臣 
東瞻杞國城，半日鳥飛程。度雁不曾下，新文誰寄評。舊年因使至，秀句欲人驚。聊效題齋壁，先賢亦以旌。
送新安張尉乞侍養歸淮甸 梅堯臣 
天兵出塞日，西尉去官初。却衣老萊服，曾無梅福書。春郊欲迴雁，寒水正沉魚。任意歸舟駛，風煙亦自如。
依韻和子聰見寄 梅堯臣 
嘗念餞行舟，風蟬動去愁。獨登孤岸立，不見遠帆收。及送故人盡，亦嗟歸迹留。洛陽君更憶，寧復醉危樓。
送何遯山人歸蜀 梅堯臣 
春風入樹綠，童稚望柴扉。遠壑杜鵑響，前山蜀客歸。到家逢社燕，下馬澣征衣。終日自臨水，應知已息機。
寄衡山福嚴長老 梅堯臣  衡山
衡山幾千里，聞在湘川側。雲霞不可到，峯壑無由識。方丈開其間，青松隠寒色。飛鴻尚莫過，況寄雙鳬翼。
曲渚橋送張秘校赴慶州幕 梅堯臣 
野客伐山桂，橫爲曲渚橋。勢危寧過馬，徑狹欲通樵。小艇何妨繫，離魂正此銷。想君迴首處，虹影在林椒。
南陽謝公祈雨 梅堯臣 
雲龍本職雨，不雨其失職。萬草欲焚如，千疇幾赭色。刺史爲民憂，侵晨車競飭。朅來欵宮祠，豈不念黍稷。𩃗靄隨輪軒，霶𩃱徧畛域。孰謂雲龍愚，能成仁惠德。濯濯羣物新，葱葱衆苗殖。莫比邵父渠，初慙用人力。
西禪院竹 梅堯臣 
古寺带脩岡，青葱萬竿玉。春梢長舊林，夏雨濕新綠。幽禽嘯呼雜，晚照陰晴續。解带欲忘歸，壺觴歡自足。
新霽望岐笠山 梅堯臣 
北望直百里，峨峨千仞青。斷虹迎日盡，飛雨带龍腥。陰壑煙雲畜，陽崖草木靈。登臨終不厭，時許到茲亭。
師厚生日因以詩贈 梅堯臣 
龍驥産龍駒，良金出良冶。良冶無頑礦，龍駒豈凡馬。致遠在御徒，作礪由工者。君子生慶門，詩書未嘗捨。進道期日隆，無愧金馬下。
晝寢 梅堯臣 
嘗聞晉高士，時偃北窗風。及爾寂無慮，始知機盡空。便便嘲已解，栩栩夢何窮。一寤復一寐，百年消此中。
過白水 梅堯臣 
下馬獨懷古，翛然臨渡風。真人去來久，流水自無窮。雨闊沙痕漲，灣平野色通。曾興漢家業，今與百川同。
泛舟城隅呈永叔 梅堯臣 
藤竹繞城陰，煙梢拂濠水。山禽時一鳴，楚客孤舟裏。孤舟穿綠荷，獵獵雨新過。誰思暮江上，只尺採蓮歌。
送永叔歸乾德 梅堯臣 
淵明節本高，曾不爲吏屈。斗酒從故人，籃輿傲華紱。悠然目遠空，曠爾遺羣物。飲罷即言歸，胸中寧鬰鬰。
代書寄歐陽永叔四十韻 梅堯臣 
始謫夷陵日，當居建德年。一書冤逐客，四詠繼稱賢。自謂臨江徼，相逢莫我先。白醪封畫榼，素鯉養泓泉。戒吏收山栗，呼童惜沼蓮。只期東浦過，共醉小溪邊。日日占風勢，時時到水堧。安知貪挂席，不肯暫迴船。自爾皆無定，歸歟亦未然。指程幾一月，泝險歷三千。魚鳥都難問，音塵杳莫傳。因之走羸僕，試與訪南遷。比及過牛峽，還聞迎璧田。報言雖不獲，吉語喜多全。我解歸堯闕，君移近漢淵。問途曾未遠，命駕亦何緣。衰野今行矣，隆中有待焉。鄉亭瓜接軫，風化蟻同羶。即欲朋簪盍，翻爲俗事牽。愛嬰嬌啞啞，嗜寢復便便。雞黍煩爲具，輪轅豈得前。寄聲勤以謝，幸子恕而憐。來貺誠爲望，論情恐未捐。嘗親馬南郡，果謁謝臨川。遂得窺顔色，重忻論簡編。聊咨別後著，大出篋中篇。問傳輕何學，言詩詆鄭箋。飄流信窮厄，探討愈精專。道舊終忘倦，評文欲廢眠。寧知主人貴，但見左魚懸。所至同風月，相歡憶澗瀍。清歌嗟在耳，素髮怪侵顛。翠堞時登眺，芳洲屢泝沿。難醒撥醅醁，殊厭落頭鮮。坐竹聽啼鳥，臨流聒嘒蟬。孤亭起歸夢，南陌去揚鞭。出餞陪雙旆，方蘄歷廣瀍。始生山吏敬，頗釋利途邅。會面辭何吐，離膺事已填。空餘郡樓望，野色際平煙。
漸嘉樓望雨陪謝守 梅堯臣 
冒雨上城頭，凄凄欲報秋。雲低密藏樹，風急暗侵樓。漸積荷珠重，新添沼鑑幽。憑欄未能去，公自念民疇。
和謝舍人洊震 梅堯臣 
盛夏萬物當長養，驕陽不雨誰爲憂。天無纖雲野赬色，草木焦卷如經秋。南陽太守自引咎，不以天時爲怨尤。齋精潔慮祠望內，僚屬奔從無停輈。謾取詩言占離畢，徒依風俗驗鳴鳩。忽聞郡北直百里，岑岑岐笠藏靈湫。持牲遣吏詣其下，俎豆未徹升陰虬。電光劃劃遶巖壁，雷聲隠隠生山陬。擁雲馳雨自東上，西風斗猛雲還收。神龍蓄志未發泄，明日更與頑陽讎。黤靄陰黑若卷海，聯綿霹靂能破仇。沃然原隰洗妖氣，浩爾溝瀆揚平流。九穀有登百姓喜，蜿蜒歆祀神何羞。
和謝舍人新秋 梅堯臣 
西風一夕狂，古屋吹可恐。微變蜻蛚吟，斗摧蚊蚋勇。朝驚露墜梧，遠愛雲飛隴。還憶舊溪遊，水清漁箔壅。
中秋新霽壕水初滿自城東隅泛舟迴謝公命賦 梅堯臣 
齋舫談經後，官池載酒行。斜陽鳥外落，新月樹端生。演漾思江浦，夷猶繞郡城。東轅有遺恨，日日物華清。
陪謝紫微晚泛 梅堯臣 
積雨漲秋壕，輕舟此共遨。菰蒲斂鋩鍔，蓮芡熟櫜韜。岸靜魚跳月，林喧鳥避篙。歸時興不淺，風物正蕭騷。
奉陪覽秀亭拋堶 梅堯臣 
聊爲飛礫戲，愈切愈紛如。自是取勢闊，非關用意疎。悞驚花鳥起，亂破錦苔初。童指拾將禿，多慙賈勇餘。
傷馬 梅堯臣 
吾貧只一馬，昨日忽云喪。庭樹齧無膚，秋郊誰復放。空傷駿骨埋，固乏弊帷葬。況本出天閑，因之重怊悵。
一日曲 梅堯臣 
妾家鄧侯國，肯愧邯鄲姝。世本富繒綺，嬌愛比明珠。十五學組紃，未嘗開戶樞。十六失所適，姓名傾里閭。十七善歌舞，使君邀宴娛。自茲著樂府，不得同羅敷。凉溫忽荏苒，屢接朝大夫。相歡不及情，何異逢路衢。昨日一見郎，目色曾不渝。結愛從此篤，暫隔猶恐疎。如何遂從宦，去涉千里途。郎跨青驄馬，妾乘白雪駒。送郎郎未速，別妾妾仍孤。不如水中鱗，雙雙依綠蒲。不如雲間鵠，兩兩下平湖。魚鳥尚有託，妾今誰與俱。去去約春華，終朝怨日賒。一心思杏子，便擬見梅花。梅花幾時吐，頻掐欄竿數。東風若見郎，重爲歌金縷。
依韻和謝副閤寄新酒 梅堯臣 
聞道芳洲景氣新，却輸鷗鷺日相親。小槽酒熟玻瓈色，誰憶高臺共賦人。
送劉子思殿丞宰巫山 梅堯臣 
千里向巴東，青山不可窮。峽猿初入聽，蠻語未全通。暮雪思梁國，朝雲識楚宮。吏人迎拜處，嘶馬入丹楓。
朔風寄永叔 梅堯臣 
朔風嗥枯枝，遠雁不能起。日色寒無光，原野澹千里。所思在南國，遐路闊音旨。潛鱗亦安託，冰結長河水。峨峨既未泮，獵獵終不已。悠然傷我心，歷亂非可擬。
襄城對雪  其一 梅堯臣 
風急夜窗鳴，暗知庭下積。曉幔忻以捲，虛堂睡成癖。飄颻初縈林，凌亂欲侵席。擁扉人莫掃，何似袁家宅。
襄城對雪  其二 梅堯臣 
登城望密雪，浩浩川野昏。誰思五原下，甲色千里屯。凍禽立枯枝，饑獸齧陳根。念彼無衣褐，愧此貂裘溫。
雪夜留梁推官飲 梅堯臣 
晝雪落旋消，夜雪寒易積。燈清古屋深，爐凍殘煙碧。爲沽一斗酒，暫對千里客。酒薄意不淺，輕今須重昔。重昔是年華，飄飄猶過隙。一醉冒風歸，平明馬無跡。
南陽謝紫微挽詞三首  其一 梅堯臣 
忽驚南郊信，半夜雪中來。遂哭寢門外，始嗟梁木摧。文章千古盛，風韻故人哀。憶昨臨湍水，寧知隔夜臺。
南陽謝紫微挽詞三首  其二 梅堯臣 
平昔聞嚴助，承明厭直廬。請章來未久，捐館遽何如。無復淮南諭，曾成太史書。蒼蒼不可問，揮涕望輀車。
南陽謝紫微挽詞三首  其三 梅堯臣 
自古豈無死，賢哉獨可悲。家貧留旅櫬，門慶有諸兒。里社當存祀，邦人定立碑。還同羊叔子，罷市見遺思。
永叔自南陽至余郊迓焉首訪謝公奄然相與流涕作是詩以寫懷 梅堯臣 
郭門臨汝水，鏡色入高衢。鞍馬過其上，塵襟蕩已無。及郊逢故友，出涕各霑襦。神物喪頭角，空存尾與軀。溝木失匠斲，誰施藍與朱。並轡不能語，斯文其已夫。歸來授予館，自爲炊彫胡。且勿厭茲會，日月易以徂。
贈琴僧知白 梅堯臣 
上人南方來，手抱伏犧器。頹然造我門，不顧門下吏。上堂弄金徽，深得太古意。清風蕭蕭生，脩竹摇晚翠。聲妙非可傳，彈罷不復記。明日告以行，徒興江海思。
教授宋著作還 梅堯臣 
何以擬君子，雲鴻肅羽儀。將過上林苑，先集孝王池。唼藻有餘樂，漸磐方得時。野塘歸莫晚，白水遠連陂。
夏日晚霽與崔子登周襄故城 梅堯臣 
雨脚收不盡，斜陽半古城。獨携幽客步，閑閱老農耕。寶氣無人發，陰蟲入夜鳴。余非避喧者，坐愛遠風清。
永叔寄澄心堂紙二幅 梅堯臣 
昨朝人自東郡來，古紙兩軸緘縢開。滑如春冰密如蠒，把玩驚喜心徘徊。蜀牋蠹脆不禁久，剡楮薄慢還可咍。書言寄去當寶惜，慎勿亂與人翦裁。江南李氏有國日，百金不許市一枚。澄心堂中唯此物，靜几鋪寫無塵埃。當時國破何所有，帑藏空竭生莓苔。但存圖書及此紙，輦大都府非珍瓌。于今已踰六十載，棄置大屋牆角堆。幅狹不堪作詔命，聊備麤使供鸞臺。鸞臺天官或好事，持歸秘惜何嫌猜。君今轉遺重增愧，無君筆札無君才。心煩收拾乏匱櫝，日畏撦裂防嬰孩。不忍揮毫徒有思，依依還起子山哀。
聞尹師魯赴涇州幕 梅堯臣 
胡騎犯邊來，漢兵皆死戰。昨聞衛將軍，賢俊多所薦。知君慮不淺，求對未央殿。天子喜有言，軺車因召見。籌畫當冕旒，袍魚賜銀茜。曰臣豈身謀，而邀陛下睠。青衫出二崤，白馬如飛電。關山冒風露，兒女泣霜霰。軍客壯士多，劍藝匹夫衒。賈誼非俗儒，慎無輕寡變。
夏日陪提刑彭學士登周襄王故城 梅堯臣 
聊隨漢使者，一上周王城。片雨北郊晦，殘陽西嶺明。野禽呼自別，香草問無名。誰復黍離詠，但興箕潁情。
王殿丞赴莫州日就余求釣竿數莖以往今因其使回戲贈 梅堯臣 
去日覓釣竿，定能垂釣否。若不暇釣魚，釣竿當去取。
詠蜘蛛 梅堯臣 
日結一尺網，知吐幾尺絲。百蟲爲爾食，九腹常苦饑。
宋著作寄鳳茶 梅堯臣 
春雷未出地，南土物尚凍。呼譟助發生，萌穎强抽𦮎。團爲蒼玉璧，隠起雙飛鳳。獨應近臣頒，豈得常寮共。顧茲實賤貧，何以叨贈貢。石碾破微綠，山泉貯寒洞。味餘喉舌甘，色薄牛馬湩。陸氏經不經，周公夢不夢。雲脚俗所珍，鳥觜誇仍衆。常常濫盃甌，草草盈罌甕。寧知有奇品，圭角百金中。秘惜誰可邀，虛齋對禽哢。
觀水 梅堯臣 
秋水漫長堤，郊原上下迷。孤城閉板築，高樹見巢棲。耳厭蛙聲極，漚生雨點齊。渚間牛不辨，誰爲掃陰霓。
大水後城中壞廬舍千餘作詩自咎 梅堯臣 
不如無道國，而水冒城郭。豈敢問天災，但慙爲政惡。湍迴萬瓦裂，槎向千林閣。獨此懷百憂，思歸卧雲壑。
依韻和李君讀余注孫子 梅堯臣 
我世本儒術，所談聖人篇。聖篇闢乎道，信謂天地根。衆賢發藴奧，授業稱專門。傳箋與注解，璨璨今猶存。始欲沿其學，陳跡不可言。唯餘兵家說，自昔罕所論。因暇聊發篋，故讀尚可溫。將爲文者備，豈必握武賁。終資仁義師，焉愧道德藩。揮毫試析理，已厭前輩繁。信有一日長，可壓千載魂。未涉勿言淺，尋流方見源。廟謀盛夔禼，正議滅烏孫。吾徒誠合進，尚念有親尊。
新霽登周王城 梅堯臣 
行行古城頭，歷覽古城下。水鳥傍人煙，河流隔桑柘。秋山豁晴翠，野老親時稼。民訟今已稀，閑登厭官舍。
依韻答李晉卿結交篇 梅堯臣 
上交執正道，下交守奇節。當爲蘭死香，勿作竹枯裂。試看溫玉堅，何似春冰折。貴賤事乃見，古今情不別。平生相與親，晏歲誰可决。君能持此意，足以表風烈。
秋日屬疾 梅堯臣 
體羸易生疾，況乃凌秋陰。微寒薄膚腠，飲藥增衣衾。一日失所治，百骸將不任。當從華氏學，聊欲爲戲禽。
田家 梅堯臣 
高樹蔭柴扉，青苔照落暉。荷鋤山月上，尋徑野煙微。老叟扶童望，羸牛带犢歸。燈前飯何有，白薤露中肥。
苦雨 梅堯臣 
秋空幾旬雨，四海低鵬翮。晝不見日精，夜不見月魄。灑盡天漢流，蒸爛女媧石。塗潦將埋輪，牛馬困負軛。羣蟲無土蟄，百果就枝坼。安能誅陰虬，坐使天地闢。
聞永叔復館因以寄賀 梅堯臣 
東方有鎩禽，已喜羽翰插。重來金馬門，莫忘黄牛峽。黄牛無冬春，遠水生鱗甲。今非昔日憂，賀酒特新壓。
九月一日 梅堯臣 
授衣念徂節，闔棺傷故人。故人昔送我，把酒湍水濱。只道後期易，豈知無會因。死生意不及，欲語鼻先辛。既乏羨門術，安得如松筠。寒暑更數十，應亦同埃塵。
弔李膺辭 梅堯臣 
陰蜺橫天，長劍欲抉，匣穎未露兮精鋼已折。層冰塞川，猛炬方烈，凝氣未銷兮高焰已滅。雖忠毅之有志兮，當衰運之閉結。嗟身禍之不免兮，甘就死於縲絏。何賢者之景慕兮，或自表而謝絕。惟荀公之獲御兮，見顔間之氣悅。奚服媚之若茲兮，蓋操秉乎峻節。風裁獨高而罕接兮，號龍門而無凡轍。允簡亢不容於時兮，玉雖碎而猶潔。痛漢綱之頹圮兮，又何毀乎賢哲。歷千古而可悲兮，故余不得而面結。叨此邦而長民兮，過舊壠而增咽。嗟異代之有遇兮，若登履乎閫闑。對風樹之蕭蕭兮，想魂氣之未竭。聊感槩於斯兮，寫憂心之惙惙。
送李康伯赴武當都監 梅堯臣 
城下漢江流，滄波照鬢秋。山川包楚塞，風物似荆州。試聽清砧發，何如畫角愁。遥知絕戎事，水味有槎頭。
重送 梅堯臣 
得朋如得寶，何恨相知晚。舊友貴來疎，嗟君行復遠。秋城隔寒水，驛路入蒼巘。古情深不深，所祝加餐飯。
田家語 梅堯臣 
誰道田家樂，春稅秋未足。里胥扣我門，日夕苦煎促。盛夏流潦多，白水高於屋。水既害我菽，蝗又食我粟。前月詔書來，生齒復板錄。三丁籍一壯，惡使操弓韣。州符今又嚴，老吏持鞭朴。搜索稚與艾，唯存跛無目。田閭敢怨嗟，父子各悲哭。南畝焉可事，買箭賣牛犢。愁氣變久雨，鐺缶空無粥。盲跛不能耕，死亡在遲速。我聞誠所慙，徒爾叨君祿。却詠歸去來，刈薪向深谷。
檢覆葉縣魯山田李晉卿餞於首山寺留別 梅堯臣 
我本山水鄉，看山常不足。自從到官來，塵事便拘束。嘗聞此山寺，法宇深雲木。無由一來過，夢想向巖谷。按田趨鄰疆，跨馬涉平陸。良友送我行，偶與賞心屬。禪庭鳴白雞，祖席歌黄鵠。野氣逼人寒，嵐光添酒綠。言離非遠離，但愛交情篤。重游應有期，君亦行車促。
卧羊山 梅堯臣 
亂石若羣羊，緣崗卧斜日。曾非左慈化，更想初平叱。無羶穴蟻去，有乳寒泉出。誰憶灞陵原，纍纍冢傍質。
汝墳貧女 梅堯臣 
汝墳貧家女，行哭音悽愴。自言有老父，孤獨無丁壯。郡吏來何暴，縣官不敢抗。督遣勿稽留，龍鍾去携仗。勤勤囑四鄰，幸願相依傍。適聞閭里歸，問訊疑猶强。果然寒雨中，僵死壤河上。弱質無以託，橫尸無以葬。生女不如男，雖存何所當。拊膺呼蒼天，生死將奈向。
昆陽城 梅堯臣 
試看昆陽下，白骨猶銜鏃。莫願隍水頭，更添新鬼哭。
老牛陂 梅堯臣 
吳牛行欲老，漢馬焉得肥。筋力不可恃，遊子當念歸。
雙鳧觀 梅堯臣 
山下溪流照城郭，幽庭柏子風自落。古壇蒼蘚少人行，不見雙鳬見黄雀。
葉公廟 梅堯臣 
{上/貝}物還見驚，從來人所悼。今看古壁畫，應合當時好。
己卯歲紫微謝公赴南陽過葉縣陪遊興慶精舍題名壁間而去庚辰歲余來按田因訪舊跡衋然於懷故作此謠以志其悲 梅堯臣 
昔與南陽太守行，車騎休時訪庭柏。今來重看壁間題，太守已爲泉下客。獨留清血是門人，怊悵便令生死隔。
觀扱兔 梅堯臣 
莽莽蒿萊下，紛紛狡兔迷。枯枝坐守者，若箇是忘歸。
燈花 梅堯臣 
灼灼生寒燼，終朝照席明。從教占有驗，燃滅本無情。
魯山山行 梅堯臣  登山 八年级上册(课外) 写景 初中古诗 古诗三百首 抒怀 宋诗
適與野情愜，千山高復低。好峯隨處改，幽徑獨行迷。霜落熊升樹，林空鹿飲溪。人家在何許，雲外一聲雞。
游元紫芝琴堂 梅堯臣 
訪古歷荒城，城孤落日鳴。人琴兩不見，破月高臺傾。
至香山寺報秀叔 梅堯臣 
家近心還速，川長馬易疲。望山孤寺出，渡水夕陽遲。來向林間宿，歸須月上時。只應庭際鵲，已報汝先知。
寒草 梅堯臣 
寒草纔變枯，陳根已含綠。始知天地仁，誰道風霜酷。
送崔秀才  其一 梅堯臣 
晨風無定巢，遠寄鷦鷯枝。天寒鼓翼健，粒食寧所窺。大澤多羣羽，翱翔各有時。今子振衣去，焉能久迍羈。
送崔秀才  其二 梅堯臣 
少年遊太學，著盡篋中衣。獨劍自爲伴，無家何處歸。秋蓬隨野轉，寒鵲遶林飛。霄漢有知己，行行寧久微。
思遠寄師厚 梅堯臣 
馬蹄踐霜雪，不畏道路寒。游子重衣裘，慈母懸心肝。懸心幾千里，冉冉歲已殘。大河今漸涸，遠目常不乾。度雁朝夕聞，尺書寄亦難。願同車輪復，勿比弦上丸。
送師厚歸南陽會天大風遂宿高陽山寺明日同至姜店 梅堯臣 
往日送子春風前，春風酣酣杏正妍。今來送歸秋風後，秋風摵摵沙滿川。馬鬣斜傾毛瑟縮，馭吏噤唫足後先。弊裘吹裂寒入骨，枯株磨戛火欲燃。忽逢古寺出巖腹，與君下馬相留連。殿堂高下就山勢，松柏森聳侵雲巔。長廊落葉卷若掃，丈室垂幔翻如褰。像塑神母乳九子，抱携撫玩皆可憐。却令遠客自生念，欲見幼稚心煩煎。擁爐對坐日昏黑，龕燈共借僧榻眠。雖然覆衣冷如鐵，不及在家貧無氊。曲肱難寐要天曉，兩股凍痹仍筋攣。桹桹殘夜木魚響，起看昴畢傾西躔。怒號斗息東方白，童僕整肅吾將還。老僧掃壁持筆硯，請予强此題歲年。出門並轡至山店，茅屋揭盡餘尺椽。又據胡床一談笑，君不解飲聊開筵。程次都無五百里，篋中可乏一囊錢。拂衣頻起畏日昃，應恐慈母心懸懸。顧我便當江海去，却思此地何由緣。
疲馬 梅堯臣 
疲馬不畏鞭，暮途知幾千。當須量馬力，始得君馬全。
依韻和永叔子履冬夕小齋聯句見寄 梅堯臣 
遥知夜相過，對語冷無火。險辭鬭尖奇，凍地抽笋笴。唫成欲寄誰，談極唯思我。學術窮後先，文字少許可。敢將蠡測海，有似脂出輠。必餓嘗見憂，此病各又果。弊駕當還都，重門不須鏁。到時春怡怡，萬柳枝娜娜。定應人折贈，只恐絮已墮。行橐且不貧，明珠藏百顆。
古冢 梅堯臣 
南陽古原上，荒塚若魚鱗。劍佩不爲土，衣冠應化塵。枯骸託魑魅，細草沒麒麟。何必問名氏，漢家多近親。
仲春同師直至壠山雪中宿穰亭 梅堯臣 
與子乘羸馬，夜投山家宿。風雪滿綈裘，燈火深竹屋。烹雞頼主人，吠犬憎倦僕。明發到巖前，春荑凍雲木。
依韻和師直仲春雪中馬上 梅堯臣 
自倚春風暖，輕袍犯雪來。過塘迷綠水，拂樹雜芳梅。山蔽峯難辨，樵通徑易開。野行方有味，緩轡不須催。
和師直早春雪後五壠道中作 梅堯臣 
來尋谷口春，正值陰雲結。日暮冰霰繁，宿亭孤飯設。侵晨登壠去，始見羣峯列。草凍未抽心，松枯猶抱節。川傍認飛鷺，林上墜殘雪。何意待芳菲，遲留未堪折。
依韻和師直晚步徧覽五壠川 梅堯臣 
窮覽川原勝，經行未厭頻。樵深但聞斧，谷暖自留春。臨水何妨坐，看雲忽滯人。誰家煙塢裏，竹樹遠相鄰。
暮春過洪氏汝曲小園 梅堯臣 
三月花已休，閑來羨叢薄。河回地勢偏，雨入灘聲惡。綠草旋抽心，青梅猶带萼。主人歸未歸，誰省曾遊樂。
雷秘校入闕擬官時將登舟過輦下 梅堯臣 
與君先後發，同走向京華。羨躍青驪去，將乘烏榜賒。著鞭辭宿雨，渡水踏春沙。聞道求爲縣，應當學種花。
登許昌城望西湖 梅堯臣  西湖
試望許西偏，湖光浸曉煙。岸痕添宿雨，草色際平田。夏木陰猶薄，朱荷出未圓。人閑綠波靜，幽鷺插頭眠。
孫主簿惠上黨寺壁胡霈然書墨迹一匣 梅堯臣 
上黨佛祠何可觀，開元瑞物圖高閣。又有長廊古壁上，復是名輩題丹雘。當時泥用絲作筋，意欲千載無剝落。書奇畫妙了不識，訛傳墨土能治瘧。寺僧不惜人掐取，筆畫遂缺如鳥啄。後來好事恐磨滅，寶刀裁剗泥如剝。取之龕置綠板匣，便寶箱楮同美璞。拂拭還看體勢生，盤屈蒼虬舞鸞鷟。在昔不畏屋壁壞，今也常恐兒童撲。夫君知我心所重，南歸贈以致誠慤。此時雖喜落吾手，老大腕硬無由學。但當拜貺不敢忘，莫爲報言曾未數。
寄永興招討夏太尉 梅堯臣 
寶元元年西夏叛，天子命將臨戎行。二年孟春果來寇，高奴城下皆氐羌。五原偏師急赴敵，晝夜不息趨戰場。馬煩人怠當勁虜，雖持利器安得强。二師覆敗乃自取，豈是廊廟謀不臧。朝廷又選益經略，三幙賢俊務所長。或取李悝備邊策，或欲五道出朔方。仲夏科民挾弓矢，季冬括馿齎道糧。官軍未進復犯塞，搴旗殺將何倡狂。遂令士卒愈沮氣，欲使乘障膽不張。我願助畫跡且遠，側身西望空淒涼。庶幾一言可裨益，臨風欲寄鳥翼翔。所宜畜銳保城壁，轉饋先在通行商。守而勿追彼自困，境上未免小奪攘。譬如蚊虻噆膚體，實於肌血無大傷。此言雖小可喻遠，幸公采用不我忘。誠知公慮若裴度，聖上聽用同憲皇。當時豈不歷歲月，猶且衆鎮未陸梁。況今鷹犬乏雄勇，便擬馳騁徒蒼惶。且緩須時勵犀卒，終期拉朽功莫當。
桓妬妻 梅堯臣 
昔聞桓司馬，娶妾貌甚都。其妻南郡主，悍妬誰與俱。持刀擁羣婢，逕往將必屠。妾時在窗前，解鬟臨鏡梳。鬒髮雲垂地，瑩姿冰照壺。妾初見主來，綰髻下庭隅。斂手語出處，國破家已殂。無心來至此，豈願奉君娛。今日苟見殺，雖死生不殊。主乃擲刃前，抱持一長吁。曰我見猶憐，何況是老奴。盛怒反爲喜，哀矜非始圖。嫉忌尚服美，傷哉今亦無。
夏日晚晴登許昌西湖 梅堯臣  西湖
新晴萬柳齊，鶑度水東西。城上明殘照，雲間挂斷霓。煙蒲勻若翦，沙岸浄無泥。菓壓繁枝重，人乘小駟低。嵐光開翡翠，湖色浸玻瓈。只欠朱藤密，如過罨畫谿。
許昌晚晴陪從過西湖因詠謝希深蘋風詩愴然有懷 梅堯臣  西湖
疎雲漏斜照，殘雨葉間明。飛蓋城頭去，澄湖水正平。荷盛鮫客淚，蔓濯野人纓。公獨思康樂，臨流誦句清。
故原戰 梅堯臣 
落日探兵至，黄塵鈔騎多。邀勳輕赴敵，轉戰背長河。大將中流矢，殘兵空負戈。散亡歸不得，掩抑泣山阿。
故原有戰卒死而復蘇來說當時事 梅堯臣 
縱橫尸暴積，萬殞少全生。飲雨活胡地，脫身歸漢城。野貛穿廢竈，妖鵩嘯空營。侵骨劍瘡在，無人爲不驚。
西湖閑望 梅堯臣  西湖
夏景已多趣，湖邊日更佳。園葵雜紅紫，岸柳自欹斜。雨氣收林表，城陰接水涯。愛閑輸白鳥，盡日立汀沙。
寄謝師直 梅堯臣 
憶同仲春月，冒雨過穰亭。聊酌山酒別，獨吟夜燈青。明朝上嶺路，羣岫張雲屏。忽入川谷秀，固非平生經。綠竹間紅萼，紫藤垂千扃。春塘水决决，野老髮星星。田父相與至，里言尚可聽。始聞丹砂岑，遂識五壠形。傍瞻禹湯迹，競信廟貌靈。邀我陟巉巉，宿霧方冥冥。暗霑衣裘濕，時襲草木馨。棟宇敞絕頂，牲酒列幽亭。竹杯占禍福，巫錦醉一嚀。日晏別雲外，月出至近坰。僕夫疲不進，鞭策無暫停。我馬忽顛墜，君心同鶺鴒。再駕體無傷，扣關燭已熒。自茲期莫逆，未契心所銘。怱怱操行袂，汎汎如水萍。今來各一方，安得同醉醒。
感二鳥 梅堯臣 
雄雌雙好鳥，託棲空樹中。有蛇出傍穴，噴毒氣如虹。半夜此驚飛，瞥目隨西東。有喙不能達，啼雲復嘯風。迴翔隔歲月，老木高童童。眼生衆禽噪，雖近未由通。昨朝煙雨晦，並翼向幽叢。鷹鸇尚橫集，颺颺意無窮。
古相思 梅堯臣 
劈竹兩分張，情知無合理。織作雙紋簟，依然淚花紫。淚花雖復合，疑岫幾千里。欲識舜娥悲，無窮似湘水。
舟次朱家曲寄許下故人 梅堯臣 
藹藹桑柘岸，喧喧雞犬村。晚雲連雨黑，秋水带沙渾。稍聽鄰船語，初分異土言。雖嗟遠朋友，日喜近田園。
送曇穎上人往廬山 梅堯臣  庐山
潯陽幾千里，無不見爐峯。蒼翠入衆目，巖壑少行蹤。高僧忽獨往，杳杳懷遠公。嘗聞虎溪上，醉令或來同。而今競邀致，幾里聞松風。塵心古難洗，瀑布垂秋虹。
弔石曼卿 梅堯臣 
前時京師來，對馬嘗相揖。埃塵正滿衢，笑語曾未及。雖然恨莫親，往往聞風什。星斗交垂光，昭昭不可挹。獨哦秋露中，豈顧衣裘溼。酒杯輕宇宙，天馬難羈縶。今朝我還都，但見交朋泣。借問泣者誰，曼卿魂已蟄。堂堂豪傑姿，遂爾一棺戢。君生寒月明，君沒寒月入。月入還復升，精魄寧未集。孤墳細草遍，翠碣嗟新立。
醉中留別永叔子履 梅堯臣  离别 抒怀 友人 忧国 孤寂
新霜未落汴水淺，輕舸惟恐東下遲。遶城假得老病馬，一步一跛令人疲。到君官舍欲取別，君惜我去頻增嘻。便步髯奴呼子履，又令開席羅酒巵。逡巡陳子果亦至，共坐小室聊伸眉。烹雞庖兔下筯美，盤實飣餖栗與梨。蕭蕭細雨作寒色，厭厭盡醉安可辭。門前有客莫許報，我方劇飲冠幘欹。文章或論到淵奧，輕重曾不遺毫釐。間以辨謔每絕倒，豈顧明日無晨炊。六街禁夜猶未去，童僕竊訝吾儕癡。談兵究弊又何益，萬口不謂儒者知。酒酣耳熱試發泄，二子尚乃驚我爲。露才揚己古來惡，卷舌噤口南方馳。江湖秋老鱖鱸熟，歸奉甘旨誠其宜。但願音塵寄鳥翼，慎勿却效兒女悲。
汴水斗減舟不能進因寄彥國舍人 梅堯臣 
朝落幾寸水，暮長幾寸沙。深灘鼇背出，淺浪龍鱗斜。秋風忽又惡，越舫嗟初閣。坐想掖垣人，猶如在寥廓。
陪淮南轉運魏兵部遊穎州女郎臺寺 梅堯臣 
舊傳媯氏女，將適楚人時。築館自臨水，故臺空此基。因爲楚宮媵，來與使車期。樓上望湖上，煙林晚蔽虧。
望僊亭 梅堯臣 
公來有餘樂，所樂爲郡間。訟稀聊自適，靜勝以紓顔。清軒開曉幔，歷歷見淮山。山色洗新雨，佳期如可攀。代異雞犬去，時平草木閑。試望天衢近，飛駕應此還。
陪淮南轉運魏兵部遊濠上莊生臺 梅堯臣 
周當戰國時，何爲守靜正。干戈既日尋，仁義固不競。天下皆跖徒，寧知聖爲聖。是將萬物齊，不顧千金聘。所以忘形骸，所以保性命。安能小仲尼，豈不識世病。我從魏公來，訪古停烏榜。聊識賢者心，吁嗟一長詠。
淮上雜詩六首  其一 梅堯臣 
宿雲未全斂，微雨入船疎。問伴失前後，暝行隨疾徐。相親沙上雁，自樂水中魚。亭午日光透，遠分林際居。
淮上雜詩六首  其二 梅堯臣 
暗開淮水平，遠見孤城出。出舟問舟子，遽對那能悉。始聞莊生臺，還想觀魚日。果得真隠心，魚鳥情非密。
淮上雜詩六首  其三 梅堯臣 
輕舟晚投處，聒聒渚禽嘶。橡子隨薪束，蔬科带土携。岸幽雲滿石，潮落蚌生泥。客思無憀極，唯將魯酒迷。
淮上雜詩六首  其四 梅堯臣 
野雁不知數，翳然川上鳴。曾無設羅意，空自見船驚。渺渺拍波去，紛紛孤嶼盈。苦寒非塞外，霜落夜淮清。
淮上雜詩六首  其五 梅堯臣 
漠漠晝煙披，縱橫見漁艇。輕橈上急水，或與飛鴻並。魚大釣絲微，牽隨碧潭迥。向晚得志歸，浩歌山月靜。
淮上雜詩六首  其六 梅堯臣 
舟閣下灘遲，蒼黄暮灘上。偏愁逆水風，更駕崩沙浪。落日看已昏，漁燈遠相向。夜闌天轉寒，坐待潮流漲。
赴霅任君有詩相送仍懷舊賞因次其韻 梅堯臣 
湖山饒邃處，曾省牧之遊。雁落葑田闊，船過菱渚秋。野煙昏古寺，波影動危樓。到日尋題墨，猶應舊壁留。
過揚州參政宋諫議遺白鵝 梅堯臣 
曾遊鳳池上，曾食鳳池萍。乞與江湖去，將期養素翎。不同王逸少，辛苦寫黄庭。
金山寺 梅堯臣 
吳客獨來後，楚橈歸夕曛。山形無地接，寺界與波分。巢鶻寧窺物，馴鷗自作羣。老僧忘歲月，石上看江雲。
瓜洲對雪欲再遊金山寺家人以風波相止 梅堯臣 
臘月海風急，雪吹巖下窗。輕舟不畏浪，昨日過寒江。渡口復夕興，區中無與雙。忽牽兒女戀，空聽遠鐘撞。
金山芷芝二僧携茗見訪 梅堯臣 
一遊江山上，日日吟不足。雙錫忽來過，衣霜带初旭。況能持茗具，向此烹新綠。中𤃩水若飴，北焙花如粟。還將塵慮滌，自愧冠纓束。何以報勤勤，馳奴扣雲谷。
淮南遇梵才吉上人因悼謝南陽疇昔之遊 梅堯臣 
久已厭宦旅，故茲歸江南。始時遽辭邑，不及事春蠶。殘臘猶在道，險阻固所諳。扁舟次淮海，喜遇釋子談。契闊十五年，尚謂卧巖庵。偶見如夙期，淹留良亦甘。歎逝獨泫然，懷悲情豈堪。班班雲中鳥，共看投夕嵐。曷不念舊隠，山水唯素耽。我從湖上去，微爵輕子男。
送櫟陽宰朱表臣 梅堯臣 
塞上備胡羌，關中調兵食。秦民尚苦輸，漢吏勤求職。君今喜懷詔，馳騎寧暇息。其邑嘗雨金，於時豈能得。行當經灞上，故事猶可憶。前代多戰爭，鬼火弄陰黑。蒼蒼路傍草，憔悴希春色。縣塗誠有政，威惠爲令德。
次韻和長吉上人淮甸相遇 梅堯臣 
淮上一相遇，憶在京都時。雖驚歲月換，未改松桂姿。童侍兩三人，瓶錫相與隨。自言東越來，篋中多好詩。文字皆妥帖，業術無傾欹。前輩嘗有言，清氣散人脾。語妙見情性，說之聊解頤。始推杼山學，得非素所師。此固有深趣，吾心久已知。橫琴乃玄悟，豈必弄鳴絲。古樂衆少聽，誰知彼吹箎。師曠沒世後，伯牙衆身悲。願同黄鵠舉，遠歸滄海涯。老驥雖不病，長坂安可馳。天台況奇勝，日夕勞夢思。尚忝齒纓綬，終年趨路岐。俯愧淵中魚，游泳水之湄。仰羨雲間鷙，凌厲辭縶維。居嘗起斯念，未去情不怡。今朝更道舊，感愴各嚬眉。同遊謝公門，遠想袂霑洟。惜哉胡不仁，碎彼東方琪。又出數紙書，手澤尚可披。眷眷疇昔意，於今當語誰。復遺三百言，玩味自挽髭。序事盡成故，慨吟良有資。其詞何亹亹，宛若對風規。冷然聳心目，不覺整冠緌。重以超俗韻，顧予賤職司。是猶猿鳥情，並此駑櫪卑。報投仍勉强，實謬匠者爲。應哂不量力，短兵茲已疲。
歲日旅泊家人相與爲壽 梅堯臣 
舟中逢獻歲，風雨送餘寒。推年增漸老，永懷殊鮮歡。江邊無車馬，鑑裏對衣冠。孺人相慶拜，共坐列杯盤。盤中多橘柚，未咀齒已酸。飲酒復先醉，頗覺量不寬。岸梅欲破萼，野水微生瀾。來者即爲新，過者故爲殘。何言昨日趣，乃作去年觀。時節未變易，人世良可歎。
寄題梵才大士台州安隠堂 梅堯臣 
巢禽託靜林，潛魚戀深壑。豈不能自安，翔泳得所樂。達士遠紛華，於茲守沖漠。堂前鳴松風，堂後馥花萼。好鳥時一呼，澄明望寥廓。詩興猶不忘，禪心詎云著。所以得自然，寧必萬緣縛。未能與之游，懷慕徒有作。
農難 梅堯臣 
稂莠非所殖，嘉禾共一田。老農實惡之，豈共時稼捐。管蔡與盜跖，同氣詎能遷。周公不妨聖，柳惠不妨賢。賢哉彼薅矣，取舍得其然。
舟中值雨裴刁二君相與見過 梅堯臣 
江上渰淒淒，天形接野低。岸痕生舊水，馬跡踏春泥。風急侵衣重，山昏卷幔迷。誰驚二客論，不愧巨源妻。
題刁經臣山居時已應辟西幕 梅堯臣 
向不樂郡府，遂云歸田園。結廬復種蓺，草樹日已繁。散帙理舊學，了然無俗喧。春雨一迴過，覽耕登古原。青山每自愛，霽色當衡門。故人苟來往，名宦未嘗言。趣適已不淺，道心良亦存。忽聞辟書至，便令驅犢轅。豈期同瓠瓜，長繫蒿萊根。始知古君子，出處惟義敦。
前者裴君雨中見過因以詩謝復承來章輒依韻奉和 梅堯臣 
主人門下客，寂寞在江涘。我昨謝銅章，解組猶脫屣。前日至朱方，正值春雨起。君時冒雨來，曾不避泥滓。林枝滴衣襟，沙岸平履齒。相歡了無間，偶論通遠旨。去逢交親問，爲報心如水。
甘露寺 梅堯臣 
曾非遠城郭，寂爾隔囂氛。尚有南朝樹，能留北固雲。川濤觀海若，霜磬入江濆。衛國丹青在，孤堂綠桂薰。
依韻和刁經臣讀李衛公平泉山居詩碑有感 梅堯臣 
當時植珍木，豈是昧前規。廢宅長春草，故山存舊碑。已嗟良璧毀，安識古松姿。叔子每懷慕，此心空自知。
春日舟中對雪寄刁經臣 梅堯臣 
誰道江南暖，新春見雪飛。鷗來親客艇，花亂上人衣。古郡地偏寂，野窗寒入微。戴家人不遠，欲去未能歸。
依韻和達觀禪師春日雪中見寄 梅堯臣 
密霰來新歲，春陽氣漸微。侵庭草芽凍，紛雜雁行飛。江寺誰開逕，湖山我欲歸。雨花無六出，休怪著人衣。
和刁太博新墅十題 靜舍 梅堯臣 
野木扶疎重復重，塘蒲涵水綠茸茸。琴書尤古得爲樂，休問前山有戴顒。
和刁太博新墅十題 西齋 梅堯臣 
靜節歸來自結廬，稚川閑去亦多書。請君架上添芸草，莫遣中間有蠹魚。
和刁太博新墅十題 北軒 梅堯臣 
冬日迎喧此未宜，苦吟那對朔風時。祇誇砌下留殘雪，不看簷間斗柄垂。
和刁太博新墅十題 叢杉 梅堯臣 
植幹森然美在庭，更憐相倚自青青。翠姿且有干雲勢，豈是孤生向遠坰。
和刁太博新墅十題 松阜 梅堯臣 
勾引風聲已可聽，高陰仍更接崗形。知君久欲平心氣，早晚根傍長茯苓。
和刁太博新墅十題 小舫 梅堯臣 
小舫閑撐莫厭遲，比於刳艇劣相宜。漕河有處通陂水，深入荷花人不知。
和刁太博新墅十題 移竹 梅堯臣 
遠愛檀欒碧逕開，荷鋤乘雨破秋苔。直須探作阮家趣，更向煙林缺處栽。
和刁太博新墅十題 花塢 梅堯臣 
雜芳春發淺深叢，曲塢逶迤紫間紅。色賤格微應不數，少添蘭菊待秋風。
和刁太博新墅十題 綿檜 梅堯臣 
翠色凌寒豈易衰，柔條堪結更葳蕤。松身柏葉能相似，勁拔緣何不自持。
和刁太博新墅十題 新井 梅堯臣 
淺淺清泉自鑑開，鱗鱗寒甃未生苔。山中亭午野禽渴，不畏人驚欲下來。
發陶莊却寄刁經臣裴如晦 梅堯臣 
方看梅柳春，共別川河上。移舟人已歸，迴首竹林望。水渾不照影，山遠猶相向。聞道欲西游，漢家今尚壯。
發丹陽後寄徐元輿 梅堯臣 
別君忽五年，相望非一日。會合如夢寐，欣喜對形質。是時春已仲，臨水柳未密。載酒相與游，輕舠劣容膝。禪扃竹下過，乳井松間出。烹茶覺暫醒，岸幘情彌逸。興闌乘月歸，及旦解行繂。離懷更宿酲，遠想都如失。
胡武平遺牡丹一盤 梅堯臣 
疇昔居洛陽，看盡名園花。臨水復蔭竹，豔色照彤霞。良友相與至，競飲歡無涯。而今猶老翁，鬢髮但未華。昨日到湖上，碧水涵蒲芽。此情頗已愜，薄宦非初嗟。况乃蒙見憐，带雨摘春葩。雖無向時樂，惠好仍有加。
題滕學士九華山書堂 梅堯臣  九华山
處山方畏淺，曾慕結深廬。要與雲峯近，寧將野客疎。澗苗來入俎，林鳥或窺書。何事輕茲樂，而從出塞車。
送劉成伯還都 梅堯臣 
余昔困川途，今非羨行者。離心寄南風，相送過平野。既吹蓮葉舟，更逐桂條馬。中州多故人，懷抱幸君寫。
送舍弟正臣赴都 梅堯臣 
吳兒能刺舟，其駛劇飛鳥。行行固莫留，望進前山小。家貧吾不憂，身計爾自了。何當還里門，拜慶期秋杪。
訪報本簡長老 梅堯臣 
比泛苕溪來，初逢卞山雨。雨收精舍出，喜與高僧語。門臨水若鑑，萬象皆可覩。清浄欲誰鄰，野蓮無處所。
依韻答淮南祝秘校初春見寄 梅堯臣 
客有袖中書，初憑春燕寄。春燕不時來，秋鴻今始至。水落蒲藻寒，悠悠江浦意。
依韻和胡武平懷京下游好 梅堯臣 
南國易悲愁，西風起高樹。枯荷復送雨，度雁寧知數。欲問北來音，繫書復若故。冥飛杳無跡，弋者徒有慕。况在白蘋洲，而懷石渠署。石渠多故人，鵷鵠方騫翥。鏘鳴尚可希，綷翼何由附。主人頼知己，未變疇昔顧。乘桴豈仲尼，好勇非季路。幸依南郡帳，不學邯鄲步。自守終日愚，都忘向時慮。睠戀此江湖，親年當喜懼。既獲庭闈近，又多山水趣。邇來對明月，千里猶會晤。長橋人絕聲，舉酒逢秋露。迥聞孤舟笛，煙水在何處。俯檻意無涯，跳波魚夜乳。頗得真隠情，奚須慕巢許。思寄梅枝香，遠隔蘭溪渡。緘之付好風，精爽亦隨去。
依韻和武平九月十五日夜北樓望太湖 梅堯臣  太湖
東吳臨海若，看月上青冥。河漢微分練，星辰淡布螢。細煙沉遠水，重露裛空庭。孤坐饒清興，惟將影對形。
依韻武平憶玉晨觀 梅堯臣 
世路多氛垢，人間浪逐名。是非還自喻，寵辱固堪驚。薄宦真何戀，丹砂儻可成。終尋谷口隠，鄭子豈其卿。
凝碧堂 梅堯臣 
始至荷芰生，田田湖上密。復當花競時，豔色凌朝日。今來蓮已枯，碧水墮秋實。更待雪中過，羣峯應互出。樽有綠蟻醅，俎有赬壺橘。可以持蟹螯，逍遥此居室。
送劉成伯著作赴弋陽宰 梅堯臣 
我昨之官來，值君爲郡掾。當年已知名，是日纔識面。未久嗟還都，始應羣公薦。遂除芸省郎，出治江上縣。縣劇素所聞，其俗到可見。水精製盤盂，冰瑩産郊甸。鳴箏斲桐梓，雕飾雜寶絢。有藥化銅鉛，方士多伏鍊。君今齒尚壯，好學常不倦。二者定非惑，吾言亦狂狷。絃歌將有餘，幸可窮經傳。歸來期著書，篋楮盈百卷。莫學此疎慵，無能守貧賤。明朝君當行，勉勉自出餞。豈無一壺酒，豈無一鼎饌。
冬雷 梅堯臣 
上帝設號令，隠其南山下。震發固有時，曷常事憑怒。春以動含生，夏以奮風雨。冬其息不用，藏在黄厚土。我今來江南，歲曆惟建午。如何小雪前，向曉疑鳴釜。蛟蛇龜蟲厄，鱗裂口塊吐。蝦蟆不食月，深窟僵兩股。天公豈物欺，若此汩時序。或言非天公，實乃陰怪主。嘗觀古祠畫，牛首椎連鼓。黑雲雜狂飇，相與爲肺腑。是不由昊穹，安能順寒暑。吾因考厥事，復以驗莽鹵。市井欺量衡，定知不活汝。元惡逆大倫，勿加霹靂斧。此豈曰無私，故予未所取。必恐竊天威，似將文法侮。焉顧五行錯，詎畏萬物覩。欲扣九門陳，恨身無鳥羽。
劉成伯遺建州小片的乳茶十枚因以爲答 梅堯臣 
玉斧裁雲片，形如阿井膠。春谿鬭新色，寒籜見重包。價劣萬金敵，名將紫筍拋。桓公不知味，空問楚人茅。
冬日送暹上人 梅堯臣 
霜風刮地如刀鎌，鳥不遠飛魚已潛。何况削髮冷入骨，草屨不畏冰雪霑。緣山涉水去幾里，晝鉢野飯誰來添。毘陵舊寺苦欲到，索我贈行無久淹。
和壽州宋待制九題 熙熙閣 梅堯臣 
初日照城樓，流暉及菌閣。上收花霧紅，下見春煙薄。信美是殊邦，而淹佐時略。自慙江外人，敢慕淮南作。
和壽州宋待制九題 春暉亭 梅堯臣 
卉木日以發，中圃日以嘉。歡言樂和景，及此鬢未華。春風實無幾，凌亂枝上花。山陰况暮月，俯仰誠可嗟。
和壽州宋待制九題 白蓮堂 梅堯臣 
蟋蟀在秋堂，芙蕖出深水。浩露同一色，澄澈寒鑑裏。佳人恥施朱，欲與天真比。沙鳥閑且都，誰將擬公子。
和壽州宋待制九題 式宴亭 梅堯臣 
從事誰獨賢，而來均宴喜。幽禽雜嘯呼，珍木竟叢倚。興將物色俱，閑厭簫鼓美。寧同不聞問，訟息時遊此。
和壽州宋待制九題 秋香亭 梅堯臣 
高軒盛叢菊，可以泛綠罇。餘甘自同薺，忘憂寧用萱。有木皆剝實，何草不陳根。獨此冒霜豔，芬郁滿中園。
和壽州宋待制九題 狎鷗亭 梅堯臣 
羣生自知機，不可欺以異。此雖鷗與馴，鷗亦魚所避。坐熊臨碧水，安得同一致。然此海客心，還應無有愧。
和壽州宋待制九題 齊雲亭 梅堯臣 
城隅結危棟，髣髴凌煙霓。平觀飛雨來，俯窺巢禽棲。浩蕩孤思發，冪歷蔓草齊。長安去不遠，何言西北迷。
和壽州宋待制九題 美蔭亭 梅堯臣 
野村仍翦茅，當此茂林下。晴暉葉上明，翠影杯中瀉。鮮風時颼飀，輕裾自蕭灑。固殊嵇生鍛，曷慕巖栖者。
和壽州宋待制九題 望僊亭 梅堯臣 
嘗聞淮南王，雞犬從此去。至今山頭石，馬跡尚有處。使君辭從官，終日絕塵慮。望望雲漢間，想見賓天馭。
依韻和僧說上人見訪 梅堯臣 
客從東國來，山雲猶在屨。是時正窮臘，雁落溪陰暮。投宿古城隅，雪迷松下路。衣楮足蘭荃，相過寧厭屢。
立春前一日雪中訪烏程宰李君俞尋有詩見貺依韻和答 梅堯臣 
粉絮先春拂面翔，臨風躍馬到君堂。縣民將喜土膏起，令尹未驚農事忙。疾呼小吏具山酌，便欲盡醉爲詩狂。我牽塵俗不得久，何意更煩投夜光。
送劉比部 梅堯臣 
青山夜來雨，溪水已潺湲。侵曉桂旗動，傷離蘋渚前。百壺臨祖道，兩槳破春煙。舊業西河上，歸心向日邊。
贈月上人彈琴 梅堯臣 
人閑溪上橫刳木，素琴寒倚一枝玉。吳王城畔鏁深房，月下空彈孤雁曲。
冬日陪胡武平遊西余精舍 梅堯臣 
侵晨霜氣嚴，溪口冰已合。烏榜將進遲，寒篙旋摧拉。遥看松竹深，雪屋藏山衲。登臨興都盡，薄暮沿清霅。
依韻和武平苕霅二水 梅堯臣 
昔愛伊與洛，今逢苕與霅。南郭復西城，曉色明於甲。塵纓庶可濯，白鳥誰來狎。落日潭上歸，魚歌自相答。
依韻和武平昇卞二山 梅堯臣 
北峯壓城蒼，南岫緣溪綠。誰知昔人遊，尚想叢桂馥。鳥獸安可羣，呼鳴自爲族。儻聞羨門術，一躡塵外躅。
送崔主簿赴睦州清溪 梅堯臣 
舟輕不畏險，逆上子陵灘。七里峽天翠，千里雲木寒。古祠鳴野鳥，亂石激春湍。正與高懷愜，寧歌行路難。
依韻和劉比部留別 梅堯臣 
春雲已泊簾，濃淡半晴天。沙草微抽綠，林枝遠带煙。况茲逢晚景，那更送歸船。苦酒聊爲酌，無勞辨聖賢。
送潘供奉承勛 梅堯臣 
與君迹熟情已親，欲將行邁聊感人。舉酒不能效時俗，半醉苦語資立身。長大實好带弓劍，何不往助清邊塵。門戟雖高豈自有，當思乃祖爲功臣。所宜踴躍發奇策，嘉名定體庶得真。儻以斯言作狂說，乘肥食脆任青春。
答新長老詩編 梅堯臣 
江東釋子多能詩，窗前樹下如蟬嘶。朝風暮月只自老，建安舊體誰攀躋。唯師獨慕陶彭澤，奇蹟仍收王會稽。此焉趣尚已不淺，更在措意摩雲霓。
題劉道士奉真亭 梅堯臣 
降真沉水生爐煙，扣齒曉漱華池泉。心存崑閬未可到，夜瞻北斗何聯聯。顧茲虛室如有遲，一草一石幽且妍。芝蓋雲軿杳無至，不知誰更似楊權。
依韻和烏程李著作四首 縣署西園 梅堯臣 
春入西園何苦誇，我曾狂醉洛城花。如今老大都無興，獨坐晴軒看落霞。
依韻和烏程李著作四首 霅上二首 其一 梅堯臣 
共愛霅溪風物美，春來清可鑑鬚眉。蘋生楚客將歸日，花暖吳蠶始浴時。臨水竹樓通市陌，跨橋雲屋接川湄。畫船載酒期君醉，已是無謀助翦夷。
依韻和烏程李著作四首 霅上二首 其二 梅堯臣 
靚粧豔服遊川上，簫鼓聲中俗自歡。寄語春風休用惡，恐教潭水起波瀾。
依韻和烏程李著作四首 早春遊南園 梅堯臣 
東國春歸早，南園百卉宜。萱芽開翠穎，杏萼破煙姿。青壠將鳴雉，喬林未囀鸝。石尤風莫起，芳物畏君吹。
送簽判張祕丞赴秀州 梅堯臣 
江燕歸時君亦歸，燕巢未暖君還去。去去溪邊楊柳多，正值清明欲飛絮。競折贈行何所益，時當長養傷嘉樹。不如舉酒對青山，酒罷移舟須薄暮。嘉禾主人余久知，跡冗不擬强攀附。儻或無忘問姓名，爲言懶拙皆如故。
送弟赴和州幕 梅堯臣 
夾河爲郡不如古，江北江南作冗官。須記長傳一經訓，雖貧莫改飲瓢歡。歷陽况與吾廬近，春穀休言問膳難。此日停舟聊舉酌，明當水驛自加餐。
寄題徐都官新居假山 梅堯臣  太湖
太湖萬穴古山骨，人結峯嵐勢不孤。苔徑三層平木末，河流一道接牆隅。已知谷口多花藥，祇欠林間落狖鼯。誰侍巾鞲此遊樂，里中遺老肯相呼。
送梵才吉上人歸天台 梅堯臣 
頃余遊鞏洛，值子入天台。當時羣卿士，共羨出氛埃。荏苒逾一紀，却向人間來。問子何爲爾，言興般若臺。雖將發愚闇，般若安在哉。此教久已熾，增海非一杯。我言亦爝火，豈使萬木灰。蓋欲守中道，焉能力損裁。子勿疑我言，遂以爲嫌猜。忽聞携錫杖，思向石橋迴。城霞與琪樹，璨璨助詩才。嘉辭徧入口，幸足息巖隈。
公度以余嘗語洛中花品而此邦之人多不敢言花於余今又風雨經時花期遂過作詩以見貽故次其韻 梅堯臣 
去年三月來吳中，欲擬看花無與從。今年二月花偏早，發作無節雨與風。前時晴明要尋賞，謂夸洛陽多不容。我心豈是限南北，美好未必須深紅。姚黄魏品若盡有，春色定應天下空。因君見贈又及此，莫怪還思澗水東。
留題可及明心堂 梅堯臣 
秭雉已先嘷，卉木萼漸歇。俯檻弄條枚，因心悟生滅。上人本高胄，季父踐清列。而能厭紛華，樂彼方外說。
陪武平游雅上人房卞峯亭 梅堯臣 
晚愛池上清，羣峯對簷隙。常恐雲氣生，坐令蒼翠隔。復繞曲塘陰，映實孤花拆。誰知禪者居，來伴使君適。
送張舍人自安吉移宰同安 梅堯臣 
遠辭湖上山，徙治海邊邑。機杼吳俗饒，魚蝦越人給。操琴在更張，殊土宜順襲。何以贈勤勤，薄言茲所及。
劉彝秀才歸江南 梅堯臣 
鳳鳥不受笯，麒麟寧受靽。君思此二物，中夜忽興歎。况值南風來，襲蘭歸楚岸。
送胡武平 梅堯臣 
來見江南昏，使君詠汀蘋。再看蘋葉老，汀畔送歸人。人歸多慕戀，遺惠在茲民。始時繞郊郭，水不通蹄輪。公來作新塘，直抵吳松垠。新塘建輿梁，濟越脫輈仁。言度新塘去，隨跡如魚鱗。從今新塘樹，便與蔽芾均。我雖備僚屬，筆舌敢妄陳。因行錄所美，願與國風振。
迴陳郎中詩集 梅堯臣 
嘗觀陳伯玉，感遇三十篇。矯矯追古道，粲爾日星懸。今公豈其後，佳詠久已傳。憶爲童子日，早誦錦繡妍。茲來預官屬，而許玩奇編。明珠三百琲，一一徑寸圓。他人握中有，未獲毫髮焉。家貧敢懷寶，况近驪龍淵。又畏風雨作，神物不得全。再拜捧明月，長跪還席前。
依韻和武平別後見寄 梅堯臣 
溪遠檣危一望遥，此焉悽絕府中僚。已同雁鶩依清淺，共看鸞皇上泬寥。別岸無端縈細柳，迴舟不忍過新橋。醉來事事能生感，誰道愁腸酒易銷。
蘄州廣濟劉主簿 梅堯臣 
相識雖非久，相親似舊年。論文君豈後，尚齒我慙先。慣狎吳兒水，將浮楚客船。安知不離恨，高柳正鳴蟬。
依韻和僧說夏日閑居見寄 梅堯臣 
城郭非清凉，山僧抱微疾。又况三伏時，當茲一禪室。炎飆正爍爍，溪水徒瑟瑟。唯詠冰雪辭，可以銷夏日。
依韻和李宰秋思 梅堯臣 
一葉與風舞，已知天地情。將令百果實，競振羣蟲聲。陶令欲收秫，豳人思誓觥。更吟君麗句，誰爲寫鍾評。
送儲令赴韶州樂昌 梅堯臣 
嘗聞韶石下，虞舜古祠深。至樂久已寂，况持陶令琴。炎方不道遠，一去值秋霖。
隠真亭 梅堯臣 
作尉慕吾祖，吾祖非得時。誰似芙蓉國，日見芙蓉披。凉雨隨風來，清香入酒巵。自得真隠趣，不慙吳市爲。
說上人遊廬山 梅堯臣  庐山
夙懷高世趣，固足林壑情。欲遊名山徧，遂爲廬岳行。又訪遠公蹟，東林氣象清。瀑布秋影落，香爐曉煙生。洗蕩萬古慮，薰蒸千載名。我今滯孤宦，空羨瓶錫輕。
和元之述夢見寄 梅堯臣 
高秋枕席凉，晝寢還清曠。不嘲君腹便，獨夢予爾訪。豈忘相規言，仍記羣小謗。始知端正心，寐語尚不誑。惝怳何讒人，告子亦孟浪。吾聞有尸蟲，伺惡多相尚。耽睡受其惑，子心恐成恙。勉子守庾曹，勿使茲物王。魂交昧聰明，寤後成清唱。誦玩自省循，徒爾增怊悵。不能檢細微，遂使言屢貺。雖然甚頑鄙，內顧無過當。仲尼稱天厭，季路猶行行。何當謝勤誠，爲子傾嘉釀。
秋日卧疾恭上人來過不及見因以詩答 梅堯臣 
溪上秋霧多，溪居曉寒入。呼吸遂生痾，嘔泄不下粒。素居江南地，大率皆卑溼。久從吳土居，氣候非所襲。伏枕欲經旬，冠带拈已澀。女奚特扣關，問疾提山笠。我非金粟身，寄謝何暇揖。屈性茲不能，他時冀來及。
依韻和守賢上人晚秋書事 梅堯臣 
秋霧鬰不開，曚曨夾溪樹。深枝尚宿禽，寒葉時驚露。我居溪之陰，早景誠所慕。開谿吐初陽，獨吟神與晤。豈意方袍人，而懷此焉趣。忽枉瓊玖章，無慙惠休句。
臧子文剡縣主簿 梅堯臣 
剡水無淺深，歷歷能見底。潛鱗莫見窺，塵紱聊堪洗。古木潭上陰，遺祠巖下啟。應識道傍碑，因風奠醪醴。
余令之會稽新昌 梅堯臣 
越舸將渡西陵時，臘雪欲作陰雲垂。古岸潮迴夜冰閣，冰上鯉魚紅尾鬐。知君奉親聊自得，窮冬涉險仍熙熙。縣民但可觀此意，休羨江邊孝女碑。
傳神悅躬上人 梅堯臣 
握中一寸毫，寶匣百鍊金。鑑貌不鑑道，寫形寧寫心。古人固不識，今人或所欽。依然見其質，儼爾恨無音。子誠丹青妙，巧奮造化深。妍媸必盡得，幻妄恐交侵。
文曜師之南徐 梅堯臣 
班班上川羽，薄暮未安巢。擾擾方外士，歲晏遊遠郊。正值風霜急，晚冰隨處敲。何時居巖下，都把塵事拋。
茂芝上人歸姑蘇 梅堯臣 
身衣竺乾服，手援犧氏琴。繁聲不願奏，古意一何深。晏景託孤艇，倦飛還舊林。闔閭城下寺，幾里認鐘音。
唐寺丞知南雄州 梅堯臣 
前林尚含凍，南國使君行。逆水春風峭，孤舟桂席輕。踏歌聞舊俗，信鬼有頹氓。當識朱衣貴，壺漿擁道迎。
依韻和孫秀才朱長官見寄  其一 梅堯臣 
古來富貴蹈危機，樂性安貧莫謂非。未及功名蒼鬢改，欲從疎懶五湖歸。
依韻和孫秀才朱長官見寄  其二 梅堯臣 
昔年同志逢時盡，今日相親似子稀。犀僕忽辭雲海上，遠持雙璧扣吾扉。
謝尉西歸 梅堯臣 
曾爲洛陽客，喜見洛陽人。每憶舊遊處，相逢借問頻。當時伊水上，醉弄巖花春。而今絕茲樂，欲語已酸辛。明朝君當去，又復與誰親。唯應有素月，相照寒溪濱。
陳浩赴福州幕 梅堯臣 
梅殘杏將坼，楊柳都未堪。欲贈無所贈，春風吹酒酣。遠山猶带雪，野水已如藍。羽檄不應有，詩書自可躭。
示沈生 梅堯臣 
稚子每多疾，始與藥物親。由茲沈生跡，遂歷吾門頻。我居無鳥鼠，乃知屋室貧。舉世競趨利，爾非閭井人。
和潘叔治早春遊何山 梅堯臣 
泛泛寒溪流，縈紆向山去。淺石長蒲茸，朝煙暖巖樹。捨舟當禪扉，踏蘚污野屨。誰愛鮑參軍，登臨多秀句。
張法曹歸闕 梅堯臣 
海底日未上，屋頭羣雀喧。晨興溪館迥，坐聽櫓聲煩。出戶望行舸，羨心如野猿。暮春余亦去，爲見故人言。
送張叔展北歸 梅堯臣 
江南春候早，水暖野芹生。北客欲歸日，故人持贈行。莫嫌爲物薄，言采幽蘭并。休惜臨流醉，高帆去棹輕。
依韻和叔治晚春梅花 梅堯臣 
楚人住處將爲援，越使傳時合有詩。常是臘前混雪色，却驚春半見瓊姿。笛吹遠曲還多怨，風送清香似可期。我欲細看持在手，誰能爲折向南枝。
僧元復院枕流軒 梅堯臣 
寺外寒流駛，開軒靜者棲。淺深看藻荇，出沒愛鳧鷖。一悟此中趣，萬緣皆可齊。誰來驚節物，岸木長春荑。
惱儂 梅堯臣 
期我以踏青，花間儻相遇。果然南陌頭，翩若驚鴻度。不語强躊躕，羞人映芳樹。兩心常自憐，兩目空相注。依依不得親，薄暮還愁去。記取似丹葩，知開向何處。
相逢 梅堯臣 
晚日南城歸，橋邊見郎去。遠遠逐郎迴，羅衣汗微污。不惜污羅衣，要與郎相顧。留連芳苑中，肯謝花夭嫭。傍欄思晤言，羞畏情誰諭。草草各還家，幽懷是飛絮。
檣烏 梅堯臣 
檣頭飛去烏，夜夜啼聲碎。猶不如水禽，雙棲向煙外。煙外少分張，渚間多翳薈。休同八九子，反哺人誰愛。
過華亭 梅堯臣 
晴雲嘷鶴幾千隻，隔水野梅三四株。欲問陸機當日宅，而今何處不荒蕪。
月暈 梅堯臣 
月暈已知風，燈花先作喜。明日挂帆歸，春湖能幾里。
逢謝師直 梅堯臣 
昔歲南陽道中別，今向華亭水上逢。把酒語君悲且喜，流光冉冉去無蹤。